BASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\nAN MGA superstisyon manonompongan sa bilog na kinaban. Kun beses iyan pinahahalagahan na marhay bilang kabtang nin sarong pamana nin kultura. O iyan tibaad ibinibilang na sarong ordinaryong pinagkakainteresan—na nagpapasiram sa buhay. Sa kinaban sa Solnopan, an mga superstisyon sa parate dai sineseryoso. Sa ibang lugar—halimbawa sa Aprika—an mga superstisyon puedeng seryosong makaapekto sa buhay nin mga tawo.\nAn dakulang kabtang kan kultura nin Aprika nakabasar sa superstisyon. An mga pelikula, programa sa radyo, asin babasahon na ginigibo sa Aprika parateng itinatampok an superstisyon asin mistikong mga tema, arog kan mahika, pagsamba sa mga apoon, asin anting-anting. Taano ta impluwensiadong marhay nin mga superstisyon an mga tawo, asin saen hale an mga superstisyon?\nAno an Nasa Likod kan mga Superstisyon?\nAn dakol na superstisyon sa pundamental naggikan sa pagkatakot sa espiritu kan mga gadan o ano man na klase nin espiritu. An mga pangyayari tinatawan nin kahulogan bilang mga pagprobar kan mga espiritung ini na ikomunikar sa mga buhay an peligro, patanid, o bendisyon.\nMay koneksion man na marhay an superstisyon sa pagpapaomay asin pagbolong. Para sa kadaklan na tawo sa nagpoprogreso pa sanang mga nasyon, an modernong pagbolong mahal na marhay asin sa parate dai talaga makukua. Huli kaini, an dakol nagpapabolong o nagpoprobar na maggibo nin prebension paagi sa mga kostumbre nin mga apoon, espiritismo, asin mga superstisyon. Mas komportable man sindang dumolok sa mga parasantiguar na nakaaaram kan saindang mga kostumbre asin kapareho ninda an dialekto kisa dumolok sa sarong doktor sa medisina. Sa siring an superstisyosong mga paniniwala nagdadanay na buhay.\nPinaniniwalaan sa superstisyosong mga tradisyon na an helang asin mga aksidente, bakong nagkakanorongod sana, kundi mga pangyayari na kagigibohan kan mga puersa sa kinaban nin mga espiritu. Tibaad maghingako an sarong parasantiguar na an sarong gadan nang apoon namomondo manongod sa sarong bagay. O tibaad magsuherir an mga patagolainan na may saro na nagsumpa sa biktima paagi sa sarong karibal na parasantiguar, kaya nangyari an kahelangan o aksidente.\nGrabe an pagkakalaenlaen nin mga superstisyon sa bilog na kinaban, asin an paglakop kaiyan depende sa lokal na estorya, mga leyenda, asin mga sirkunstansia. Alagad an bagay na nagkakaparareho iyo an paniniwala na may sarong persona, o sarong bagay, hale sa dai naheheling na kinaban nin mga espiritu na nangangaipong sirosiroon.\nDai Nakakadanyar o Peligroso?\nPara sa kadaklan na pamilya, an pagkamundag nin kambal sarong pambihira asin nakaoogmang pangyayari. Minsan siring, para sa mga superstisyoso iyan puedeng ipakahulogan na sarong senyal. Sa nagkapirang rehion sa Solnopan na Aprika, minamansay kan dakol na iyan pagkamundag nin mga dios, asin an kambal sinasamba. Kun an saro o an kambal magadan, naggigibo nin saradit na estatuwa kan kambal, asin an pamilya kaipuhan na magdolot nin kakanon sa mga idolong ini. Sa iba pang lugar, minamansay kan mga tawo an pagkamundag nin kambal bilang sarong sumpa, sagkod sa punto na gagadanon kan nagkapirang magurang an kisuerra saro sa kambal. Taano? Naniniwala sinda na kun magdanay na buhay an kambal, maabot an aldaw na gagadanon ninda an saindang mga magurang.\nIpinaheheling kan arog kaining mga halimbawa na minsan ngani garo baga pambihira asin dai man nakakaraot an nagkapirang superstisyon, an iba puedeng magin peligroso—nakagagadan pa ngani. Kun tawan nin maraot na kahulogan, an sarong dai nakakadanyar na pangyayari puedeng magin peligroso.\nIyo, sa katunayan, an superstisyon sarong paniniwala, sarong porma nin relihion. Kun kokonsideraron an peligrosong mga aspekto nin superstisyon, angay na maghapot: Siisay talaga an nakikinabang sa superstisyosong mga paniniwala asin kaugalean?\nAn Ginikanan nin mga Superstisyon\nSa ibong nin ebidensia, an nagkapirang tawo ngonyan may tendensiang deharan an pag-eksister ni Satanas o kan maraot na mga espiritu. Minsan siring, sa panahon nin guerra, an pagsayumang rekonoseron na igwa nin peligrosong kalaban puede sanang magbunga nin grabeng kapahamakan. Totoo man iyan sa pakikipaglaban sa nakalalabi sa tawo na espiritung mga linalang, huli ta isinurat ni apostol Pablo: “Kita nakikipaglaban . . . tumang sa maraot na mga puersang espiritu.”—Efeso 6:12.\nDawa ngani dai ta sinda naheheling, an maraot na espiritung mga linalang talagang nag-eeksister. Isinasaysay kan Biblia na ginamit nin sarong dai naheheling na espiritung persona an sarong halas, arog nin paggamit nin bentrilokista sa sarong kiko, tanganing makakomunikar sa enot na babae, si Eva, asin itinulod siang magrebelde sa Dios. (Genesis 3:1-5) Ipinamidbid kan Biblia an espiritung personang ini bilang “an enot na halas, an inaapod Diablo asin Satanas, na ilinalagalag an bilog na ineerokan na daga.” (Kapahayagan 12:9) An sarong iyan, si Satanas, nagin mapanggana sa pagsutsut sa iba pang anghel na magrebelde. (Judas 6) An maraot na mga anghel na ini nagin mga demonyo, mga enemigo nin Dios.\nSi Jesus nagpaluwas nin mga demonyo sa mga tawo, arog man kan saiyang mga disipulo. (Marcos 1:34; Gibo 16:18) An mga espiritung ini bako an mga apoon na gadan na, huling an mga gadan ‘mayo man lamang nin pakaaram.’ (Eclesiastes 9:5) Imbes, sinda an rebeldeng mga anghel na nadaya ni Satanas. An pakikikomunikar sa sainda o pagpadara sa impluwensia ninda dai dapat na ibilang na basta-basta sana, huli ta gusto ninda, arog kan saindang poon, si Satanas na Diablo, na sibaon kita. (1 Pedro 5:8) An saindang kamawotan iyo na patalikodon kita sa solamenteng paglaom para sa katawohan—an Kahadean nin Dios.\nIhinahayag kan Biblia an saro sa mga paagi na ginagamit ni Satanas asin kan saiyang mga demonyo: “Si Satanas nagmamalemale na anghel nin liwanag.” (2 Corinto 11:14) Gusto ni Satanas na dayaon kitang tumubod na puede niang ialok sa sato an mas marahay na pamumuhay. Huli kaini, tibaad garo baga may temporaryong mga pakinabang paagi sa pag-interbenir kan maraot na mga espiritu. Alagad mayo sindang ikaaalok na nagdadanay na mga solusyon. (2 Pedro 2:4) Dai sinda makakatao nin buhay na daing sagkod sa kiisay man, asin madali na sindang gadanon. (Roma 16:20) An satong Kaglalang an solamenteng gikanan kan buhay na daing sagkod asin tunay na kaogmahan patin kan pinakamarahay na posibleng proteksion tumang sa maraot na mga puersang espiritu.—Santiago 4:7.\nKinokondenar nin Dios an paghagad nin tabang paagi sa espiritistikong mga gibo. (Deuteronomio 18:10-12; 2 Hade 21:6) Iyan pakikiibaiba sa kaiwal, pakikialyansa sa mga nagtraydor sa Dios! An pagkonsulta sa horoskopo, paghapot sa albularyo kan tribo, o an pakikisale sa ano man na gibong superstisyoso mangangahulogan nin pagtogot sa maraot na mga espiritu na kontrolon an mga desisyon na ginigibo nindo sa saindong buhay. Kapareho man sana iyan kan pakikiayon sa saindang pagrebelde tumang sa Dios.\nProteksion sa Maraot—Posible daw Iyan?\nSi Ade, * sarong lalaking nag-iistar sa Niger, nakikipag-adal nin Biblia sa sarong bilog na panahon na parahulit kan Mga Saksi ni Jehova. Ipinaliwanag ni Ade kun taano ta igwa sia nin anting sa saiyang talyer: “Kadakol nin kaiwal.” Ipinaheling ki Ade kan saiyang paratokdo sa Biblia na si Jehova sana an maaasahan para sa tunay na proteksion. Binasa nia ki Ade an Salmo 34:7, na nagsasabi: “An anghel ni Jehova nagkakampo sa palibot kan mga natatakot sa saiya, asin sinda saiyang iliniligtas.” Si Ade nagkonklusyon: “Kun talagang puede akong protehiran ni Jehova, kun siring hahaleon ko na an anting.” Ngonyan, pakalihis nin dakol na taon, naglilingkod sia bilang sarong magurang sa kongregasyon asin bilog na panahon na ministro. Mayo ni saro sa mga kaiwal nia an nagdanyar sa saiya.\nIpinaheheling kan Biblia na an panahon asin pagkanorongod nangyayari sa sato gabos, baga man superstisyoso kita o bako. (Eclesiastes 9:11) Alagad si Jehova nungkang binabalo kita paagi sa maraot na mga bagay. (Santiago 1:13) An kagadanan asin pagkabakong sangkap huli sa minanang kasalan ki Adan. (Roma 5:12) Huli kaini, sa panapanahon an gabos nagkakahelang saka nakakagibo nin mga sala na puedeng magbunga nin kapahapahamak na mga resulta. Kun siring, sala na sabihon na an gabos na helang o gabos na kaolangan kagibohan nin maraot na mga espiritu. An siring na paniniwala matentar sana sa sato na pagmaigotan na sirosiroon minsan paano an mga espiritu. * Kun kita naghehelang, maninigo na maghagad kita nin tamang medikal na atension, bakong sadol hale sa “sarong putikon asin iyo an ama kan kaputikan,” si Satanas na Diablo. (Juan 8:44) Ipinaheheling kan estadistika na an mga tawong nag-iistar sa mga nasyon na lakop an superstisyon nin mga apoon dai nabubuhay nin mas halawig o bakong mas marahay an buhay kisa mga tawo sa ibang mga nasyon. Kun siring, malinaw nanggad na an mga superstisyon mayo nin bentaha sa salud.\nAn Dios mas makapangyarihan kisa siisay man na maraot na espiritu, asin interesado Sia sa satong ikararahay. “An mga mata ni Jehova nasa mga matanos, asin an saiyang mga talinga nasa saindang pagngayongayo.” (1 Pedro 3:12) Mamibi sa saiya para sa proteksion asin kadonongan. (Talinhaga 15:29; 18:10) Gumibo nin paghihingoa na masabotan an saiyang Banal na Tataramon, an Biblia. An tamang kaaraman sa Biblia iyo an pinakamarahay na proteksion na makukua niato. Tatabangan kita kaiyan na maaraman kun taano ta nangyayari an maraot na mga bagay asin kun paano makakamtan an pabor kan Makakamhan sa Gabos na Dios.\nMga Pakinabang sa Kaaraman Dapit sa Dios\nAn tamang kaaraman manongod ki Jehova asin sa saiyang mga katuyohan—an kabaliktaran kan pagkaignorante asin superstisyon—iyo an liabe sa pagkaigwa nin tunay na proteksion. Ipinaheheling ini sa kaso ni Jean, sarong lalaking taga Benin. An mga superstisyon nakagamot nin hararom sa pamilya ni Jean. Segun sa superstisyosong mga kostumbre kan tribo, an sarong babae na kapapangaki pa sana nin aking lalaki kaipuhan na magdanay sa sarong espesyal na itinogdok na kubo sa laog nin siyam na aldaw. Kun sia nangaki nin aking babae, sia magdadanay sa kubong iyan sa laog nin pitong aldaw.\nKan 1975, an agom ni Jean nangaki nin guapong omboy na lalaki, na nginaranan nindang Marc. Basado sa saindang kaaraman sa Biblia, habo ni Jean asin kan saiyang agom na maimbuelto sa maraot na mga espiritu. Alagad mapadaog daw sinda sa takot asin sa pangigipit na sunodon an superstisyon asin papagdanayon an ina sa kubo? Dai—sinayumahan ninda an superstisyon na ini kan tribo.—Roma 6:16; 2 Corinto 6:14, 15.\nIgwa daw nin ano man na maraot na nangyari sa pamilya ni Jean? Dakol na taon an uminagi, asin si Marc naglilingkod na ngonyan bilang sarong ministeryal na lingkod sa lokal na kongregasyon kan Mga Saksi ni Jehova. An bilog na pamilya maogma na dai ninda tinogotan an superstisyon na makaimpluwensia sa saindang buhay asin isapeligro an saindang espirituwal na ikararahay.—1 Corinto 10:21, 22.\nDapat na haleon kan tunay na mga Kristiano sa saindang buhay an maraot na mga kaugalean nin superstisyon asin akoon an espirituwal na liwanag na iinaalok kan Kaglalang, si Jehova, asin kan saiyang Aki, si Jesu-Cristo. Sa siring, puede nindang makamtan an tunay na katoninongan nin isip na ibinubunga kan pakaaram na ginigibo ninda an tama sa pagheling nin Dios.—Juan 8:32.\n^ par. 20 Sinanglian an mga ngaran.\n^ par. 21 Helingon an artikulong “Pinahehelang daw Kita kan Diablo?” sa Setyembre 1, 1999 Torrengbantayan.\nNagkapirang Komun na Superstisyon sa Bilog na Kinaban\n• An patindog na mga chopstick sa mangko nin maluto signos nin kagadanan\n• Demalas pagnakaheling nin butbut kuwaw sa liwanag nin saldang\n• Pagnaparong an kandila durante nin sarong seremonya nangangahulogan na may maraot na mga espiritu sa harani\n• Pagnaholog an payong sa salog nangangahulogan na may paggadan na mangyayari sa harong\n• Demalas an maglaag nin kupya sa kama\n• Inaalaw kan bagting nin kampana an mga demonyo\n• Maootob an minawot nin saro kun maparong nia sa enot na paghuyop an gabos na kandila sa keik na pankumpleanyo\n• An sigid na nakasandig sa kama nagpapangyari sa maraot na mga espiritung yaon sa sigid na engkantohon an kama\n• An itom na ikos na minabalyo sa aagihan nindo nangangahulogan nin kademalasan\n• Pagnaholog an tinidor nangangahulogan na may maabot na lalaki\n• An retrato nin elepante nagdadara nin suerte kun iyan paatubang sa pinto\n• An sapatos sa kabayo na nakalaag sa may pinto nagdadara nin suerte\n• An masitas na ivy sa harong proteksion laban sa maraot\n• Demalas an mag-agi sa sirong nin hagyan\n• An pagpasa nin salming nangangahulogan nin pitong taon na kademalasan\n• Pagnaula an paminta nangangahulogan na magkakadiskutiran kamo kan pinakadayupot na katood nindo\n• Demalas pagnaula an asin apuera sana kun aaponan nin kadikit kaiyan an walang abaga\n• Pagbinayaan an kolumpio na naghihiro mantang daing nakatukaw nag-aagyat sa mga demonyo na tukawan iyan\n• Demalas an bayaan na baliktad an sapatos\n• Kun may magadan, kaipuhan na buksan an mga bintana tanganing makaluwas an kalag\nNakatalingkas sa Kontrol nin Superstisyon\nAn mga Saksi ni Jehova naghuhulit sa sarong lugar sa Aprika del Sur. Kan bumukas an sarong pinto pakatoktok ninda, an mga Saksi inatubang nin sarong babae na nakasulot nin kompletong gubing nin Sangoma (parasantiguar). Gusto na nindang humale, alagad an babae nag-insistir na isabi ninda an saindang mensahe. Binasa kan saro sa mga Saksi an Deuteronomio 18:10-12 tanganing ipaheling sa saiya an punto de vista nin Dios dapit sa espiritistikong mga gibo. Inako kan parasantiguar an mensahe asin uminoyon sa sarong pag-adal sa Biblia. Sinabi nia na kun makombensir sia basado sa pag-adal nia sa Biblia na an pagigin Sangoma tumang sa kabotan ni Jehova, sia mapondo.\nPagkatapos pag-adalan an kapitulo 10 sa librong Puwede Kamong Mabuhay Sagkod Lamang sa Paraiso Digdi sa Daga kaiba kan Biblia, sinolo nia an gabos niang garamiton na may koneksion sa panraratak asin nagpoon na mag-atender sa mga pagtiripon sa Kingdom Hall. Apuera kaini, linegalisar nia an saiyang kasal, dawa ngani 17 taon na siang suway sa saiyang agom. Ngonyan, pareho na sindang nagdusay, bautisadong mga Saksi ni Jehova.\nAn sarong “Sangoma” nag-aapon nin mga tolang tanganing maaraman paagi sa pagtoodtood an dahelan kan mga problema nin pasyente\nAn tamang kaaraman manongod sa Dios nagtatao nin tunay na proteksion asin kaogmahan\nI-share I-share Kontrolado daw nin mga Superstisyon an Saindong Buhay?


Alang na sirâ - Wikipedia\nAlang na sirâ\nKorokamalig na may paalangan sira – Van Gogh 1882\nAn la'bas na sira' madaling mabotod, alagad dai mararaot kun igwang paagi na mapreserbar ini. An pagbalad kan sira sa saldang sarong paagi na mahale igdi an tubig ta kun naalang ini dai na natubo an mga mikroorganismo. An pagbalad sa init kan saldang asin pagpaduros kan kakanon iyo an soanoy nang praktis sa pagpreserbar kan kakanon.  Nawawara' an tubig sa sira huli ta naaatyanan sa aksyon kan pagbalad igdi, sa pagpaduros, o sa pagpa'agon. Pero sa kaso nin freeze-drying, an kakanon sinasaray sa makuring lipot sagkod na tumagas ini asin hinahale an tubig igdi aasinani inpaagi nin sublimation. Anoman na bacteria, alamag kaipohan an tubig ngane tumubo asin sa anoman na alang, dai sinda natalubo. Kaya mas agil pakabalad, mas dai mararaot, pero mas segurado kun ini inasinan alagad totoo mas gusto kan parabakal na bako labi an pagkaaskad kaini.\nAn sira naprepreserbar sa mga metodong tradisyonal arog kan pagbalad, pagtapa asin sa pagpasaromsom kaini sa asin. An pagbalad asin sa pagpaduros iyo an soanoy na paagi sa pagpreserbar nin kakanon asin an inalang na sira natagal nin pirang taon dai nararaot. An metodo bakong magasto asin naasir sa tamang klima. An siring na trabaho madali para sa pamilya kan parasira asin an produkto madaling darahon sa saod.\nSa Filipinas, an mga sirang saradit inaalang na dai na hinihinulakan saka dai naman binabadi. Kun daradarakul na, ini binabadi ngona, na iyo an paglaplap kaini napoon sa may talodtod pasiring sa tulak asin binubukang maglapnad hiling an saiyang dugi. Sa siring na paagi, madali siyang mabalad asin dusok kun empakehon kun dadarahon na sa saod.\nMga baladan sa pag'alang nin sira[liwaton | liwaton an gikanan]\nBabae nagbabalad sira, 1971\nSaodan nin mga alang na sira Mohanganj\nPagbabalad sa stockfish sa Iceland\nMga kapin kun saen binabalad an sira bago haplasan asin\nPagbalad sa inasinan na sira sa Malpe Harbour\nKagamitan sa pagpa'agon (pagtapa) sa sira kan Algonquin\nSa Norway, sarong kayaw na sa'bitan an ginigibong baladan nin sira\nKaralay sana an mga sira sa pagbalad, sa Madagaskar\nMga iba-ibang sira na inaalang asin binabadi[liwaton | liwaton an gikanan]\nInalang na dilis\nInalang/binadi na bolinaw\nInalang na toray, dai na pigbadi]]\nAn binading pagotpot\nAlang na tamban, prinitos]]\nPinaghugot gikan sa "https://bcl.wikipedia.org/w/index.php?title=Alang_na_sirâ&oldid=176522"\nMga Alang na Sira\nMga Singa-singaon na Kakanon\nPagproseso nin Sira\nHuring pigliwat an pahinang ini kan 15 Oktobre 2018, alas 02:36.


An Iba Mas Halangkaw Kisa Sato—Kun Paano Makakanuod Asin Makikinabang an mga Aki\nSEGURADONG maoyon ka na an iba mas halangkaw, o mas dakula asin mas makosog, kisa saimo asin sa sako. Siisay daw sa paghona mo an siring?— Si Jehova Dios. Paano man an Aki nia, an Dakulang Paratokdo? Sia daw mas halangkaw kisa sato?— Siempre.\nSi Jesus nabuhay kaiba nin Dios sa langit. Sia espiritung Aki, o anghel. Naggibo man daw an Dios nin ibang anghel, o espiritung mga aki?— Iyo, guminibo sia nin minilyon sa sainda. An mga anghel na ini mas halangkaw man asin mas makapangyarihan kisa sato.—Salmo 104:4; Daniel 7:10.\nNagigirumdoman mo daw an ngaran kan anghel na nakipag-olay ki Maria?— Gabriel. Sinabi nia ki Maria na an omboy kaini magigin Aki nin Dios. Ibinugtak nin Dios an buhay kan saiyang espiritung Aki sa tulak ni Maria tangani na si Jesus mamundag bilang omboy digdi sa daga.—Lucas 1:26, 27.\nAno an sinabi gayod ni Maria asin Jose ki Jesus?\nNagtutubod ka daw sa milagrong iyan? Nagtutubod ka daw na si Jesus nabuhay kaiba nin Dios sa langit?— Sinabi ni Jesus na nabuhay sia duman. Paano daw naaraman ni Jesus an mga bagay na iyan? Bueno, kan aki pa sia, sinabi gayod sa saiya ni Maria an sinabi ni Gabriel. Saro pa, posibleng marhay na sinabi ni Jose ki Jesus na an Dios an tunay na Ama ni Jesus.\nKan bautismohan si Jesus, nagtaram pa ngani an Dios hale sa langit, na sinasabi: “Ini an sakong Aki.” (Mateo 3:17) Asin kan banggi bago sia nagadan, namibi si Jesus: “Ama, pamurawaya ako sa kataed mo kan kamurawayan na dating yaon sa sako sa kataed mo bago an kinaban.” (Juan 17:5) Iyo, nakiolay si Jesus na paistaron sia giraray sa langit kaiba nin Dios. Paano daw sia makakaistar duman?— Solamente kun gibohon giraray sia ni Jehova Dios na dai naheheling na espiritung persona, o anghel.\nNgonyan may ihahapot ako sa saimo na importante. Marahay daw an gabos na anghel? Ano sa paghona mo?— Bueno, kaidto sinda gabos marahay. Ini huli ta linalang sinda ni Jehova, asin an gabos na ginibo nia marahay. Alagad nagin maraot an saro sa mga anghel. Paano daw iyan nangyari?\nTanganing maaraman an simbag, kaipuhan na balikan niato an panahon kan gibohon nin Dios an enot na lalaki asin babae, si Adan asin Eva. May mga nagsasabi na osipon sana an estorya manongod sa sainda. Alagad aram kan Dakulang Paratokdo na iyan totoo.\nKan gibohon nin Dios si Adan asin Eva, ibinugtak nia sinda sa sarong magayon na hardin sa lugar na inapod Eden. Idto sarong parke, sarong paraiso. Puede kutana sindang nagkaigwa nin dakol na aki, nin dakulang pamilya, asin nabuhay sa Paraiso sagkod lamang. Alagad may importanteng leksion na kaipuhan na manodan ninda. Iyan pinag-olayan na niato. Helingon niato kun iyan nagigirumdoman niato.\nPaano kutana nabuhay sagkod lamang si Adan asin Eva sa Paraiso?\nSinabi ni Jehova ki Adan asin Eva na puede nindang kakanon an gabos na prutas na gusto ninda sa mga kahoy sa hardin. Alagad may sarong kahoy na dai ninda kakakanon an bunga. Sinabi sa sainda nin Dios kun ano an mangyayari kun sinda magkakan. Sabi nia: “Ika siertong magagadan.” (Genesis 2:17) Kaya, anong leksion an kaipuhan na manodan ni Adan asin Eva?—\nAn leksion nin pagkuyog. Iyo, an buhay depende sa pagkuyog ki Jehova Dios! Bakong igo na sabihon sana ni Adan asin Eva na makuyog sinda sa saiya. Kaipuhan na ipaheling ninda iyan sa mga ginigibo ninda. Kun makuyog sinda sa Dios, ipaheheling ninda na sia namomotan ninda asin gusto nindang magin an Namamahala sa sainda. Dangan nabuhay kutana sinda sa Paraiso sagkod lamang. Alagad kun kakakanon ninda an bunga kan kahoy na idto, ano daw an ipaheheling kaiyan?—\nIpaheheling kaiyan na dai talaga ninda pinasasalamatan an itinao sa sainda nin Dios. Kun ika yaon duman makuyog ka daw ki Jehova?— Kan primero, nagkuyog si Adan asin Eva. Alagad may mas halangkaw sa sainda na dinaya si Eva. Nakombensir nia si Eva na makisuway ki Jehova. Siisay daw iyan?—\nSiisay an nagpapangyari na an halas makataram ki Eva?\nSinasabi kan Biblia na kinaolay si Eva nin sarong halas. Alagad aram mo na dai nakakataram an halas sa sadiri sana kaiyan. Kaya paano daw iyan nakataram?— Pinalataw nin sarong anghel na garo nagtataram an halas. Alagad an anghel talaga an nagtataram. Nagpoon nang mag-isip nin maraot na mga bagay an anghel. Gusto nia na sambahon sia ni Adan asin Eva. Gusto nia na sinda kumuyog sa saiya. Gusto nia na agawon an lugar nin Dios.\nKaya ibinugtak kan maraot na anghel na iyan an salang mga ideya sa isip ni Eva. Paagi sa halas, sinabi nia ki Eva: ‘Dai sinabi sa saindo nin Dios an totoo. Dai kamo magagadan kun makakan kamo kan bunga kan kahoy na iyan. Magigin kamong madonong kapareho nin Dios.’ Kun ika matubod ka daw sa sinabi kan boses na idto?—\nNagpoon si Eva na gustohon an sarong bagay na dai itinao sa saiya nin Dios. Kinakan nia an bunga kan ipinangangalad na kahoy. Dangan tinawan man nia si Adan. Dai nagtubod si Adan sa sinabi kan halas. Alagad an pagmawot niang makaiba si Eva mas makosog kisa pagkamoot nia sa Dios. Kaya nagkakan man sia nin bunga kan kahoy.—Genesis 3:1-6; 1 Timoteo 2:14.\nAno an resulta?— Si Adan asin Eva nagin bakong sangkap, naggurang, asin nagadan. Asin huli ta bako sindang sangkap, an gabos nindang aki bako man na sangkap asin pag-abot nin panahon naggurang asin nagadan. Dai nagputik an Dios! An buhay talagang depende sa pagkuyog sa saiya. (Roma 5:12) Sinasabi sa sato kan Biblia na an anghel na nagputik ki Eva inaapod na Satanas na Diablo, asin an ibang anghel na nagin maraot inaapod na mga demonyo.—Santiago 2:19; Kapahayagan 12:9.\nAno an nangyari ki Adan asin Eva pakatapos na sinda makisuway sa Dios?\nNgonyan, nasasabotan mo na daw kun taano ta nagin maraot an marahay na anghel na ginibo nin Dios?— Idto huli ta nagpoon siang mag-isip nin maraot na mga bagay. Gusto niang magin Numero Uno. Aram nia na sinabihan nin Dios si Adan asin Eva na mag-aki, asin gusto nia na sinda gabos sumamba sa saiya. Gusto kan Diablo na madara an gabos na makisuway ki Jehova. Kaya hinihingoa niang ibugtak sa satong isip an maraot na mga ideya.—Santiago 1:13-15.\nSinasabi kan Diablo na mayo nin talagang namomoot ki Jehova. Sinasabi nia na ika asin ako dai namomoot sa Dios asin an totoo dai niato gustong gibohon an sinasabi nin Dios. Sinasabi nia na kita nagkukuyog sana ki Jehova kun an gabos nangyayari sono sa gusto niato. Tama daw an Diablo? Arog daw kita kaiyan?\nSinabi kan Dakulang Paratokdo na an Diablo putikon! Pinatunayan ni Jesus na talagang namomotan nia si Jehova paagi sa pagkuyog sa Saiya. Asin si Jesus dai sana nagkuyog sa Dios kun iyan pasil. Ginibo nia iyan sa gabos na panahon, dawa kun iyan pinadedepisil nin ibang tawo para sa saiya. Nagin siang maimbod ki Jehova sagkod sa saiyang kagadanan. Iyan an dahelan na binuhay sia liwat nin Dios tanganing mabuhay sagkod lamang.\nKaya siisay sa paghona mo an pinakadakulang kaiwal niato?— Iyo, si Satanas na Diablo. Naheheling mo daw sia?— Siempre dai! Alagad aram niato na sia nag-eeksister asin na sia mas halangkaw asin mas makapangyarihan kisa sato. Pero, siisay daw an mas halangkaw sa Diablo?— Si Jehova Dios. Kaya aram niato na kaya kitang protehiran nin Dios.\nBasahon an manongod sa Saro na maninigo niatong sambahon: Deuteronomio 30:19, 20; Josue 24:14, 15; Talinhaga 27:11; asin Mateo 4:10.\nI-share I-share An Iba Mas Halangkaw Kisa Sato\nAn Inot na Lalaki Asin Babayi


Marcos 6 | Bibliya Online | New World Translation\nSi Jesus dai inako sa sadiring banwa (1-6)\nTinawan nin mga instruksiyon an Dose para sa ministeryo (7-13)\nAn pagkagadan ni Juan na Parabawtismo (14-29)\nNagpakakan si Jesus nin 5,000 (30-44)\nNaglakaw si Jesus sa ibabaw nin tubig (45-52)\nMga pagpaumay sa Genesaret (53-56)\n6 Naghali siya duman dangan nagpasiring sa sadiri niyang lugar, asin nagsurunod sa saiya an mga disipulo niya. 2 Pag-abot kan Sabbath, nagpuon siyang magtukdo sa sinagoga, asin an kadaklan na nakadangog sa saiya napangalas na marhay saka nagsarabi: “Sain nakua kan tawong ini an mga bagay na ini? Asin taano ta itinao sa saiya an kadunungan na ini, saka taano ta may kapangyarihan siyang gibuhon an siring na mga milagro? 3 Bakong ini su karpintero na aki ni Maria asin tugang ni Santiago, Jose, Judas, saka Simon? Bakong an mga tugang niyang babayi nakaistar digdi sa lugar ta?” Kaya habo nindang magtubod sa saiya. 4 Alagad sinabi ni Jesus sa sainda: “An sarong propeta tinatawan nin onra sa gabos na lugar apuwera sa sadiri niyang banwa asin duman sa mga paryente niya saka sa sadiri niyang harong.” 5 Kaya dai siya nakagibo nin ano man na milagro* duman apuwera sa pagpatong kan saiyang mga kamot sa nagkapira sanang tawo na may hilang asin pagpaumay sa sainda. 6 Napangalas nanggad siya sa kawaran ninda nin pagtubod. Dangan naglibot siya sa mga baryo, na nagtutukdo. 7 Inapod niya ngunyan an Dose asin isinugo sinda nin manduwa-duwa, saka tinawan sinda nin awtoridad sa maraot na mga espiritu. 8 Siring man, tinawan niya sinda nin mga instruksiyon na dai magdara nin ano man sa saindang pagbaklay apuwera sa sugkod—mayong tinapay, mayong lalagan nin kakanon, mayong kuwarta*— 9 kundi magsandalyas sinda asin dai magsulot nin duwang bado.* 10 Dugang pa, sinabi niya sa sainda: “Sain man na lugar na padaguson kamo sa harong, magdanay kamo diyan sagkod na maghali kamo sa lugar na iyan. 11 Asin sain man na lugar na dai kamo akuon o dangugon, paghali nindo duman, pagpagon nindo an alpog na nasa saindong mga bitis bilang patotoo laban sa sainda.” 12 Dangan naghali sinda asin naghulit na dapat magsulsol an mga tawo, 13 asin nagpalayas sinda nin dakul na demonyo asin linahidan ninda nin lana an dakul na may hilang saka pinaumayan an mga ini. 14 Nabaretaan ngunyan ni Hading Herodes* an manungod digdi, huling nagin bantog an ngaran ni Jesus, asin sinasabi nin mga tawo: “Ibinangon si Juan na Parabawtismo hali sa mga gadan, asin iyan an dahilan kaya nagigibo niya an mga milagrong iyan.” 15 Pero an iba nagsasabi: “Si Elias iyan.” An iba pa nagsasabi: “Propeta iyan arog nin saro sa mga propeta kan suanoy.” 16 Alagad kan madangog iyan ni Herodes, sinabi niya: “An Juan na pinapugutan ko, ibinangon siya.” 17 Huli ta mismong si Herodes an nagtaong pagbuot na arestaron si Juan saka ikadena ini sa presuhan dahil ki Herodias, an agom ni Felipe na tugang ni Herodes, huling inagom niya an babayi. 18 Pigsasabihan kaya ni Juan si Herodes: “Dai itinutugot na agumon mo an agom kan saimong tugang.” 19 Kaya may raot nin buot si Herodias ki Juan asin gusto niyang gadanon ini, pero dai niya iyan magibo. 20 May respeto kaya si Herodes ki Juan, huli ta aram niyang matanos asin banal na tawo ini, asin iniingatan niya ini. Pagkatapos niyang dangugon si Juan, dai niya nanggad aram an gigibuhon niya, pero padagos siyang nawiwili na magdangog sa saiya. 21 Alagad nagkaigwa nin oportunidad si Herodias kan mag-andam nin bangkete si Herodes sa selebrasyon kan kumpleanyo kaini. Imbitado niya an saiyang mga panginot na opisyal asin an mga komandante militar saka an pinakamaimpluwensiyang mga tawo sa Galilea. 22 Asin an aking babayi ni Herodias naglaog saka nagbayle asin napaugma si Herodes pati an mga nagkakakan* kaiba kaini. Sinabi kan hadi sa daraga: “Hagadon mo an ano man na gusto mo. Itatao ko iyan sa saimo.” 23 Iyo, nagsumpa siya sa saiya: “Dawa ano an hagadon mo sa sako, itatao ko iyan sa saimo, sagkod sa kabanga kan sakuyang kahadian.” 24 Kaya nagluwas an daraga asin nagsabi sa saiyang ina: “Ano an hahagadon ko?” Sinabi kaini: “An payo ni Juan na Parabawtismo.” 25 Insigidang nagbalik an daraga sa hadi asin nakiulay, na nagsasabi: “Gusto kong itao mo sa sako ngunyan tulos sa bandehado an payo ni Juan Bautista.”* 26 Minsan ngani dai nanggad ini nagustuhan kan hadi, dai niya masayumahan an pighahagad kan daraga dahil sa saiyang mga pagsumpa asin sa mga bisita niya.* 27 Kaya nagsugo tulos nin guwardiya an hadi asin pinagbutan ini na darahon an payo ni Juan. Kaya naghali ini asin pinugutan siya sa presuhan 28 saka dinara an saiyang payo na nasa bandehado. Itinao iyan kan guwardiya sa daraga, asin itinao iyan kan daraga sa saiyang ina. 29 Kan mabaretaan iyan kan mga disipulo niya, nagduruman sinda asin kinua an saiyang hawak saka ibinugtak iyan sa sarong lulubngan.* 30 An mga apostol nagtiripon sa palibot ni Jesus saka isinaysay sa saiya an gabos na bagay na ginibo asin itinukdo ninda. 31 Asin sinabi niya sa sainda: “Madya kamo, magduman kita sa sarong tagong lugar na kita-kita sana asin magpurupahingalo.” Huli ta dakul an nag-aarabot asin naghaharali, saka dai na sindang libreng panahon maski sa pagkakan. 32 Kaya naglunad sinda sa sakayan pasiring sa sarong tagong lugar tanganing maparayo sa mga tawo. 33 Alagad nahiling sinda kan mga tawo saka dakul an nakaisi kaiyan, asin hali sa gabos na siyudad, an mga tawong iyan sarabay na nagdaralagan asin nagkairinot pa sa sainda duman. 34 Kan magbaba siya, nahiling niya an dakul na tawo, asin nahirak siyang marhay sa sainda, huli ta garo sinda mga karnero na daing pastor. Asin nagpuon siyang magtukdo sa sainda nin dakul na bagay. 35 Hapon nang marhay, asin an mga disipulo niya nagdurulok sa saiya asin nagsabi: “Tagong lugar ini, asin pabanggi na. 36 Isubol mo sinda, tanganing magduman sinda sa mga baryo sa palibot asin magbakal nin makakakan ninda.” 37 Nagsimbag siya sa sainda: “Tawan nindo sinda nin makakakan.” Sa siring sinabi ninda sa saiya: “Gusto mong maghali kami saka magbakal nin tinapay na 200 na denario* an kantidad asin itao iyan sa mga tawo tanganing kakanon ninda?” 38 Sinabi niya sa sainda: “Pira an tinapay nindo diyan? Hilinga daw!” Pagkatapos nindang aramon, sinabi ninda: “Lima, tapos may duwa man na sira.” 39 Asin sinabihan niya an gabos na tawo na grupo-grupong magturukaw sa berdeng duot. 40 Kaya nagturukaw sinda, na may mga grupong 100 katawo asin igwa man nin 50 katawo. 41 Kinua niya ngunyan an limang tinapay saka an duwang sira, asin nagtangad siya sa langit saka namibi.* Dangan binaranga niya an mga tinapay saka itinao iyan sa mga disipulo tanganing ipanao sa mga tawo, asin binaranga niya an duwang sira para sa gabos. 42 Kaya gabos sinda nagkarakan saka nagkabarasog, 43 asin may natipon sindang 12 basket na pano nin mga tada-tada, apuwera pa sa sira. 44 An mga nagkarakan kan tinapay 5,000 na lalaki. 45 Dangan, pinalunad niya tulos sa sakayan an saiyang mga disipulo asin pinainot sinda sa ibong na baybayon pasiring sa Betsaida, mantang siya mismo nagpawalat tanganing isubol an mga tawo. 46 Alagad pagkahali kan mga tawo, nagduman siya sa sarong bukid tanganing mamibi. 47 Kan banggi na, nasa katahawan kan dagat an sakayan, pero siya nagsosolo sa bukid. 48 Kaya kan mahiling niya sinda na nasasakitan sa pagsagwan, huli ta pasabat sa sainda an duros, nagpasiring siya sa sainda kan bandang ikaapat na pagbabantay sa banggi,* na naglalakaw sa ibabaw kan dagat; alagad garo baga lilihisan niya sana sinda. 49 Kan mahiling ninda siya na naglalakaw sa ibabaw kan dagat, inisip ninda: “Totoo daw ining nahihiling mi?” Asin nagkururahaw sinda. 50 Huli ta nahiling siya ninda gabos asin nagkariribok sinda. Pero tulos siyang nagtaram sa sainda asin nagsabi: “Kusugi an buot nindo! Ako ini; dai kamo matakot.” 51 Dangan naglunad siya sa sakayan sa kaibanan ninda, asin nagkulpa an duros. Dahil kaini, grabe nanggad an pagngalas ninda, 52 huli ta dai sinda nakanuod sa ginibong milagro sa mga tinapay; imbes, an saindang mga puso padagos na dai nakakasabot. 53 Kan makabalyo sinda sa dagat, nakaabot sinda sa Genesaret asin idinuong ninda sa harani an sakayan. 54 Alagad insigida pagkababa ninda sa sakayan, namidbidan siya nin mga tawo. 55 Nagdaralagan sinda sa bilog na lugar na iyan asin idtong mga may kamatian dinarara ninda na nasa mga tiheras sa lugar na nabaretaan nindang yaon siya. 56 Asin sain man na lugar, pag minaduman siya sa mga baryo o siyudad o sa mga puwerang lugar, dinadara ninda sa mga saudan an mga may hilang, asin nakikimahirak sinda sa saiya na kun puwede madutan lamang ninda an gayad kan saiyang pang-ibabaw na bado. Asin an gabos na nagduot diyan nagkararahay.\n^ Sa literal, “makapangyarihan na gibo.”\n^ Sa literal, “tanso.”\n^ O “nin ekstrang bado.”\n^ O “Juan na Parabawtismo.”\n^ Sa literal, “nagbendisyon.”\n^ An buot sabihon, mga alas tres nin aga sagkod sa pagsirang kan aldaw, na mga alas sais nin aga.


Mga reg’l office sa Naga, CSur dapat dai na pakiaraman\nNagkapera pang natatada na mga oficina rehiyonal nin agencia de gobierno namumugtak pa sa Ciudad nin Naga asin Camarines Sur alagad nanindugan sinda Bise Presidente Leni Robredo asin Alcalde John Bongat kan Ciudad nin Naga dai na dapat ining pakiaraman nganing ihubo sa Ciudad nin Legaspi.\nAn bise presidente nagpahayag sa miembros kan media sa Ciudad nin Naga na pig-olayan ninda ni Alcalde Bongat an padikit-dikit naman na paghubo kan oficina rehiyonal sa Albay asin nakatalaan siyang magsurat nganing ulangan an mga lakdang na ini mientras na an kunsentrasyon kan mga\noficina sa Ciudad nin Legaspi dai nababagay sa direksyon kan gobierno puon pa kan 1986, na i-decentralized na dai dapat naka-kunsentrar sa sarong lugar an gabos na oficina.\nKun ini an mangyayari afectado man an pag-asenso kan ibang mga provincia mantang concentrado sana sa Ciudad nin Legaspi, dapat bako lang ngani ma-retener sa Naga envez matawan pagkakataon an ibang provincia.\nDai palang nahahaloy an oficina rehiyonal kan NBI Bikol na namumugtak sa Ciudad nin Naga, biglang binalyo sa Legaspi na dai lamang nag-cortesia sa City Hall.\nPinaliwanag man ni NBI Director Tomas Enrile, an pagbalyo kan saindang oficina bilang pagsunod sa cuarenta años nang presidential proclamation ni diktador Ferdinand Marcos na an Legaspi iyo an Regional Center kan Bikol.\nSa entrevista kan BM sa jefe ejecutivo kan Naga, sinabi kaini na dapat imantenir na digdi an mga natatada pang mga oficina rehiyonal sa Naga asin Camarines Sur mantang dakul nganing mga oficina rehiyonal sa Legaspi an padagos pang nag-aarkila sa pribadong mga edificio.\nNapag-araman na treinta pang mga oficina rehiyonal sa Albay mayo man nin sadiring edificio envez nag-aarkila sa mamahalon na pribadong facilidades na nakawarak sa mga barangay sa Daraga asin Legaspi.\nInaalok kan alcalde an mga oficina rehiyonal sa Legaspi na mayo pang permanenteng lugar na bukas an Naga asin Camarines Sur na magbalyo digdi.\nKabale pa sa natatadang mga oficina rehiyonal sa Ciudad nin Naga asin Camarines Sur iyo an GSIS, SSS, Pag-Ibig Fund na an labi sa cincuenta por ciento kan miembros kaini gikan sa Camarines Sur asin Camarines Norte, Department of Agriculture na namumugtak sa setenta hektaryang lote sa Pili, Camarines Sur asin an provinciang ini iyo an tambubong nin paroy, Presidential Commission on Indigenous People sa Ciudad nin Iriga, National Irrigation Administration asin an Development Bank of the Philippines.\nAfuera pa kaini, grabe an commercial activity sa Naga alagad kun gagaboson nalang sa sarong lugar bako man yan marhay, sabi pa ni Bongat.\nSi dating Gobernador Joey Salceda kan Albay kan siya congresista pa kan tercer distrito nagpahayag nin pag-pabor na dapat ibalyo an regional center sa Ciudad nin Naga hale sa Ciudad nin Legaspi sa dahilan na an Legaspi parating sinasanop nin tubig baha asin afectado pa kun nagtutoga an Volcan Mayon.\nAn bagay na ini saiyang pig-anunciar sa Camarines Sur kan siya maging juespe de honor sa ginibong commencement exercise sa University of Nueva Caceres kan 2006.\nSinabi pa na an regional center parating binabaha, afuera pa kaini kun nagkakaigwa nin mayor na pagtuga an volcan natatalbongan nin lahar an mga tinampo mala ngani enterong afectado si ibang mga nadestrosong oficina gulping documentos kaidto an nagkaturonaw.


Si Senador Antonio Trillanes\nSi Antonio "Sonny" Fuentes Trillanes IV (namundag, sa Caloocan Agosto 6, 1971), sarong retiradong opisyal naval na ngonyan senador sa Filipinas. Siya ngonyan kandidato para bise presidente sa 2016 eleksyon nasyunal na gigibohon sa Mayo 9, 2016.\n3 Karera sa militar\nMidbid sa gahang "Sonny" kan kapamilya asin mga amigo, si Trillanes namundag asin nagdakula sa Caloocan, an mga magurang niya iyo sinda Kapitan Naval Antonio Floranza Trillanes, Sr., (PMA Class '59) asin si Estelita (nee Fuentes) na tubong Ivisan, Capiz.\nKinua niya an elementarya sa Sienna College, Quezon City poon 1975-1987, asin an sekundarya sa Angelicum College sa Quezon City. Kan 1990, kan siya yaon sa ika-apat na grado sa kurso niyang BS in Electronics and Communication Engineering (ECE), sa De La Salle University sa Taft Avenue, Manila, nag'eksamen siya asin nakapasar sa Philippine Military Academy (PMA).\nPagsunod na taon (1991), naglaog na siya bilang kadete sa Philippine Military Academy kun saen siya nagtapos na cum laude kan 1995, manta na nakua niya an degree sa BS Naval System Engineering. Nasikwit niya pa an ibang mga gawad sa PMA arog kan Mathematics Plaque, Physical Science Plaque, asin Tambuli Award sa electrical/electronics engineering. Kan 2002, si Trillanes nagkua kan saiyang doktoradong adal sa University of the Philippines National College of Public Administration and Governance, asin nakua niya an master's degree sa Public Administration, Major sa Public Policy and Program Management.\nSa saiyang masters program, nakaresibi siya nin duwang University Scholar Awards ta nakakamit siya nin duwang semestral GPA na 1.0 abot 1.25 asin sarong College Scholar Award sa pagkakua niya nin semestral GPA na 1.25 abot 1.50.\nSi Trillanes midbid sa pamomoon sa inapod na 2003 Oakwood Mutiny kun saen naglider siya sa mga 300 na mga opisyal asin mga tauhan sa Hokbong Armado kan Filipinas na nagtalikop sa Oakwood towers sa Makati City bilang protesta sa soboot lakopan na korupsyon sa gobyerno kan Filipinas, orog na daa sa Pwersa Armada kan Filipinas, asin an makuring inhustisya sosyal sa nasyon. Siya nadetinir nin haros pitong taon sa ginibo niyang lakdang na ini asin katapustapusi ginawadan amnestiya ni Presidente Benigno Aquino III kan taon 2010,\nPagtalikop sa Manila Peninsula\nSi Trillanes nag'sangat kan saiyang kandidatura kan Pebrero 7, 2007, sa pagdalagan bilang independiente para sa pagkasenador dawa ngani napipiot siya huli sa saiyang pag-coup d'etat. Dangan kaidto, inako niya an alok hale sa Partido Genuine Opposition bilang honradong kandidato igdi na isasabat sa mga kandidato kan administrasyon Arroyo. Siya nangampanya, manta na yaon siya sa laog kan karsel, paagi kan social networkng na Friendster. Nabotohan siya asin naproklamang Senador kan Hunyo 15, 2007 kan Commission on Elections. Siya an ikaduwang pinakahubin na senador naelihir sunod ki Benigno Aquino, Jr sa edad na 35 (an saiyang kapartido si Bam Aquino kaiba niya naman bilang pinakahubin na napili kan taon 2013..\n↑ https://web.facebook.com/sonnytrillanes.official/info?_rdr&tab=page_info kinua 07-3-16\n↑ http://www.philstar.com/headlines/2015/10/14/1510613/trillanes-files-2016-candidacy-vice-president kinua 07-3-16\n↑ http://trillanes.com.ph/about/the-senator/kinua 07-3-16\n↑ http://senate.gov.ph/senators/sen_bio/trillanes_antonio_bio.asp kinua 07-3-16\n↑ .http://news.abs-cbn.com/nation/10/12/10/aquino-grants-amnesty-trillanes-mutineers. kinua 07-3-16\n↑ http://newsinfo.inquirer.net/412389/trillanes-receives-certificate-of-proclamation-from-comelec kinua 07-3-16\nPinaghugot gikan sa "https://bcl.wikipedia.org/w/index.php?title=Antonio_Trillanes&oldid=181191"\nHuring pigliwat an pahinang ini kan 3 Abril 2019, alas 08:36.


Home / Bicol News / Camarines Sur / News / Mga Notario Publico sa Cam Sur, pinatanidan\nMga Notario Publico sa Cam Sur, pinatanidan\nBicol Standard Monday, July 03, 2017 Bicol News, Camarines Sur, News\nNAGA CITY 7/3/17 (Bicol Standard) -- Pinaguiromdom ni Agnes S. Bulanon, Clerk IV sa Regional Trial Court, 5th Judicial Region digdi sa Naga City an mga notario publico na seryosohon na gayo an pag-otob kan mga reglamento asin mga pagboot sa Rules on Notarial Practice.\nSa surat na ipinadara niya ki Judge Pablo Formaran III, an Executive Judge sa RTC, Naga City,pig lista ni Bulanon an apat (4) na puntos na importanteng sunudon kan mga Notario Publico, huli sa nanotaran na lantadan na pagbalga kan Notarial Rules kan ibang Notario Publico.\nOya an apat (4) na nanotaran na salang mga gibo:\n1. May mga notario publico na dai nagsusumitir kan copya kan saindang notarial reports, na dapat gibohhon ini sa laog nin 10ng aldaw kan kada bulan;\n2. May mga nawawarang documento na sa pig notariohan kan ibang notario public.\n3. An notarial reports kan ibang mga notaries public -iba man an documento na ipig rehistro sa registry ki kan sa i-sinumitir asin naka takod sa document sa notarial registry;\n4. An iba, dai na nag sumitir sa executive judge nin formal na noticia kan saiyang resignation bilang commissioned notary public asin dai ipig surrender an saindang notarial seal, notarial register asin records.\nKan naka aging Sabado,(Julio 1) an Integrated Bar of the Philippines digdi sa Camarines Sur nagkaiwa nin meeting sa IBP building digdi para tukaron an problemang ini.\nSa informasyon an mga abogado, igwa nin tawo na bako man na awtorisadong Notario Publico an mahigoson magnotaryo na nag-ooperar sa Rinconada Area.\nUso nang maray ngonian sa mga opisina kan Notario Publico, na an nag nonotaryo iyo an mga clerks o secretary kan abogado – na bawal na gayo. Ini an rason kun tano ta an ibang Notary Public, P30 na sana an singil, sa kada document. Uso ini, orog sa centro kan Naga ngonian.\nAn organisasyon kan IBP nakiolay na sa NBI na tiktikan an palsipikadong Notaryo Publiko, asin kun madakop, ramalan tulos asin sampalingon nin caso.\nMga Notario Publico sa Cam Sur, pinatanidan Reviewed by Bicol Standard on Monday, July 03, 2017 Rating: 5\nSorsogon ‘Baker Bishop’ feeds hungry with help from Jollibee Group\nBishop Jose Alan V. Dialogo was just about to celebrate his third month at the Diocese of Sorsogon when the community quarantine was imposed...\nBicol-based Salingoy Art Group goes online for ‘pintaFRANCIA sa Pandemya’\nNAGA CITY (Bicol Standard) – Bicol-based visual artists Salingoy Art Group takes its annual September fiesta exhibit online with “pintaFRANC...\nBicol records 742 coronavirus recoveries\nLEGAZPI CITY – The Department of Health-Center for Health Development (DOH-CHD) regional office for Bicol has recorded a total of 742 recove...\nDILG: 9 village chiefs in Bicol suspended over SAP Tranche 1 anomalies\nNAGA CITY (Bicol Standard) – Nine village chiefs in Bicol are among the 89 across the country who have been placed on six-month preventive ...


3 NEPHI TSAPTER 8\nMga unos, mga linog, mga kalayo, mga buhawi, asin mga pisikal na mga karinsalan nagpapatunay sa pagkakapako ni Cristo--- Kadakul na mga katawohan an nagkaparahamak--- An kadikloman naglakop sa kadagaan sa laog nin tulong aldaw--- Sinda na nagkatarada nagngungoyngoy sa saindang namatean.\nAsin ngonian ini nangyaring naglipas na uyon sa satuyang rekord, asin satuyang aram na an mga rekord totoo, nin huli ta hilnga, kaidto sarong hustong tawo iyo an nagtatago sa mga rekord--- nin huli ta siya tunay na naggibo nin kadakul na mga milagro sa pangaran ni Jesus; asin mayo na siisay man na tawo na makapaggibo nin sarong milagro sa pangaran ni Jesus laen lang na siya nakapaglinig na kan lambang kudlit kan saiyang kadaendatahan---\n2 Asin ngonian ini nangyaring naglipas, kun mayong kasalaan na ginibo kaining tawo sa mga naglipas kan satuyang panahon, an ika-treynta asin tulong taon an naglipas na;\n3 Asin an mga katawohan nagpoon sa paghanap na may dakulang kaigotan para sa senyal na ipinagtao ni propetang Samuel, an Lamanita, iyo, nin huli sa panahon na nagkaigwa nin kadikloman sa laog nin tulong aldaw sa ibabaw kan lalawgon nin kadagaan.\n4 Asin nagkaigwa nin pagpoon nin dakulang mga pagdududa asin mga pag-iiriwal-iwal sa pag-iriba kan mga katawohan, maski na ngani sa kadakul na mga senyales an naipahayag na.\n5 Asin ini nangyaring naglipas na sa ika-treynta asin apat na taon, sa enot na bulan, sa ika-apat na aldaw kan bulan, nagkaigwa nin sarong dakulaon na bagyo, na dae pa nanunumpungan sa bilog na kadagaan.\n6 Asin nagkaigwa man nin sarong unos; asin nagkaigwa nin teribleng pagdadaguldol, na tangani baya ini nakapagyugyog sa bilog na kinaban na garo baga haros ini mababangang gayo na magkapururak.\n7 Asin nagkaigwa nin grabe na gayong mga pagkikilat, na dae pa nanunumpungan sa bilog na kadagaan.\n8 Asin an siyudad nin Zarahemla nasulo.\n9 Asin an siyudad nin Moroni nagtundag sa kairaroman kan dagat, asin an mga naka-erok duman nagkaralamos.\n10 Asin an daga nag-usbong sa siyudad nin Moronihah, na an karibay kan siyudad iyo na nagkaigwa nin sarong dakulaon na bukid.\n11 Asin nagkaigwa nin sarong dakulaon asin teribleng destruksiyon sa kadagaang parte nin katimogan.\n12 Pero hilnga, nagkaigwa nin mas grabe pang kadakulaon asin teribleng destruksiyon sa kadagaan na parte nin kahiragaan; nin huli ta hilnga, an bilog na lalawgon nin kadagaan nagkabarag-o, nin huli sa unos asin kan mga buhawi, asin kan mga pagdadaguldol asin mga pagkikilat, asin an grabe na gayong pagyuyugyog kan bilog na kinaban;\n13 Asin an mga katinampuhan nagkabaraak, asin an mga kapatagan kan mga tinampo nagin mayong pakinabang, asin kadakul na patag na lugar nagin maharaphap.\n14 Asin kadakul na mga dakula asin bantog na mga siyudad an nagkarulubog, asin kadakul an nagkasurulo, asin kadakul an nagkaruyugyog hanggan sa an mga pagharongon kaini nagkaguruho sa daga, asin an mga nag-eerok duman nagkagaradan, asin an mga lugar nagkabarayaan na mapungawon.\n15 Asin igwa nin iba pang mga siyudad na nagkatarada; pero an kadestrosohan kaini grabeng gayo, asin kadakul sa sainda an nagkagaradan.\n16 Asin igwa nin iba na nagkadarara paharayo kan buhawi; asin nagkawarara sinda na dae na mapag-araman nin tawo kun anong nangyari, laen lang na sinda naaraman na pinagdagit paharayo.\n17 Asin kaya an lalawgon nin bilog na kinaban nagin mayong porma, nin huli sa mga unos, asin kan mga pagdadaguldol, asin kan mga pagkikilat, asin kan paglinog kan daga.\n18 Asin hilnga, an mga gapo nagkabaraak sa duwa; sin napagbaranga sa lalawgon kan bilog na kinaban, na tangani baya na an mga ini mananagboan sa saradit na mga pedaso, asin garaak asin garatak, sa bilog na lalawgon nin daga.\n19 Asin ini nangyaring naglipas na kan an mga pagdaradaguldol, asin mga pagkikilat, asin pagbagyo, asin pag-unos, asin an mga paglinog kan daga nagpundo na--- nin huli ta hilnga, an mga ini nagtagal sa laog nin tulong oras; asin ini pinagsabi kan iba na an oras naghaloy; daeng pagkukulang, an gabos na ining mga darakula asin teribleng mga bagay nangyari sa laog nin tulong oras--- asin baya hilnga, nagkaigwa nin kadikloman sa lalawgon nin kadagaan.\n20 Asin ini nangyaring naglipas na nagkaigwa nin kunop na kadikloman sa bilog na lalawgon nin kadagaan, na tangani baya na an mga nag-eerok na dae napahamak namamatean an sangaw nin kadikloman;\n21 Asin dae nagkaigwa nin liwanag, nin huli sa kadikloman, ni mga kandila, ni maski mga karaba; ni magkaigwa nin kalayo na makadukol sa saindang marhay asin grabe kadagang na sunog, na tangani dae nanggad nagkaigwa nin anoman na liwanag;\n22 Asin mayo nin anoman na liwanag na mahihiling, ni kalayo, ni kislap, ni an saldang, ni an bulan, ni an mga bitoon, nin huli ta grabeng gayo an mga kunop nin kadikloman na yaon sa lalawgon nin kadagaan.\n23 Asin ini nangyaring naglipas na ini nagtagal sa laog nin tulong aldaw na mayong liwanag an nahihiling; asin nagkaigwa nin padagos na dakulang pagmumundo asin pag-amuyong; asin pagtatangis sa pag-iriba kan bilog na mga katawohan; iyo, grabeng gayo an mga pag-agrangay nin mga katawohan, nin huli sa kadikloman asin sa dakulaon na kapahamakan na nag-abot sa sainda.\n24 Asin sa sarong lugar sinda nadangog na nagkukururahaw, na nagsasabi: O marhay ngani ta kita nakapagsolsol bago pa man nag-abot ining dakulaon asin teribleng aldaw, asin kuta na an satuyang mga katugangan nagkariligtas, asin sinda dae kuta na nagkasurulo duman sa bantog na siyudad nin Zarahemla.\n25 Asin sa ibang lugar sinda nagkadarangog na nagkukururahaw asin nagmumurundo, na nagsasabi: O marhay ngani ta kita nakapagsolsol bago pa man nag-abot ining dakulaon asin teribleng aldaw, asin dae nakagadan asin nakagapo sa mga propeta, asin pinagsikwal-sikwal sinda; na tangani an satuyang mga ina asin an satuyang magagayon na mga akeng babae, asin an satuyang mga kaarakian nagkariligtas, asin dae nagkarulubong duman sa bantog na siyudad nin Moronihah. Asin kaya iyo ini an mga pagtatarangis kan mga katawohan na grabe asin terible.\n# posted by Unknown @ 5/11/2006 08:26:00 AM\n3 NEPHI TSAPTER 7\nAn pinakapamayong huwes ginadan, an gobyerno pinag-agaw, asin an mga katawohan nagkabaranga sa mga tribu--- si Jacob, an anti-cristo, nagin hade kan iga kan mga tribu--- si Nephi nagparabalangibog nin pagsosolsol asin pagtubod ki Cristo--- Mga anghel an nagmiministro sa saiya aro-aldaw, asin saiyang binuhay an saiyang tugang gikan sa kagadanan--- Kadakul an nagsorolsol asin nagpabunyag.\nNgonian hilnga, ako magpapahiling sa saindo na sinda dae nag-establisa nin sarong hade sa bilog na kadagaan; pero sa kaparehong taon, iyo, an ika-treyntang taon, saindang pinagdestroso an tukawan nin paghuhukom, iyo, ginadan an pinakapamayong huwes nin kadagaan.\n2 Asin an mga katawohan nagkabaranga kontra sa lambang saro; asin sinda nagbarangaan sa lambang saro na nagin mga tribu, asn lambang tawo uyon sa saiyang pamilya asin sa saiyang mga kalahi asin mga amigo; asin kaya saindang pinagdestroso an gobyerno nin kadagaan.\n3 Asin an lambang tribu nagngaran nin sarong pinakapamayo o sarong lidr na mangingibaw sainda; asin kaya sinda nagin mga tribu asin mga lideres kan mga tribu.\n4 Ngonian hilnga, mayo ni sarong tawo sa pag-iriba ninda laen lang na siya may grabeng pamilya asin kadakul na mga kalahi asin mga kaamigo; kun kaya an saindang mga tribu nagin grabeng gayo kadakula.\n5 Ngonian an gabos na ini pinagpangyari, asin dae nagkaigwa nin mga giyera sa pag-iriba ninda; asin an gabos na ining mga kadaendatahan nag-abot sa mga katawohan nin huli ta sinda nagtugot kan saindang mga sadire na mapasa-irarom sa kapangyarihan ni Satanas.\n6 Asin an mga regulasyones kan gobyerno pinagdestroso, nin huli kan sikretong kumbinasyon kan mga mag-aramigo asin mga kalahi ninda na nagparapagadan sa mga propeta.\n7 Asin sinda an nagkausa nin sarong dakulaon na pag-iiriwal-iwal sa kadagaan, na tangani baya an pinakamatanos na parte kan mga katawohan haros gabos nagin marurumpot; iyo, nagkaigwa sanang kadikit na mga matatanos na mga tawo sa pag-iriba ninda.\n8 Asin kaya anom na taon dae naglipas magpoon pa na an kadaklan na mga parte kan mga tawo na nagrayo gikan sa saindang pagkamatanos, arog kan ayam sa saiyang sinuka, o arog kan orig sa saiyang kinalulub-ugan.\n9 Ngonian ining sikretong kumbinasyon, na iyo an nagdara sa dakulang kadaendatahan sa mga katawohan, na nagkasararong magkatiripon-tipon kan saindang mga sadire, asin nagbugtak bilang pamayo an sarong tawo na saindang pinag-apud na si Jacob;\n10 Asin saindang pinag-apod siya na saindang hade; kun kaya siya nagin sarong hade na nangingibabaw kaining mga marurumpot na iribahan; asin siya saro sa mga pinakapamayo na nagtao kan saiyang boses laban sa mga propeta na nagpatotoo ki Jesus.\n11 Asin ini nangyaring naglipas na sinda bako man makusog an bilang na arog sa mga tribu kan mga katawohan, na iribahang nagkasararo laen lang kan saindang mga lider na pinag-establisa an saindang mga leyes, an lambang saro uyon sa saiyang tribu; daeng pagkukulang na sinda magkalaban-laban; na maski na ngani na sinda bako man mga matatanos na mga katawohan, alagad sinda sararo sa pagka-anggot sa sainda na naglaog sa sarong tipan na destrosohon an gobyerno.\n12 Kun kaya, si Jacob na nahiling na an saindang mga kalaban mas kadakul an bilang kesa sainda, siya bilang hade kan iribahan, kun kaya siya nagsugo sa saiyang mga katawohan na sinda maglalakbay pasiring sa may pinakanorteng parte nin kadagaan, asin duman ipamugtak an saindang mga sadire sa sarong kahadean, hanggan sinda pag-iribahan kan mga parakontra, (nin huli ta saiyang nagkadaragka sinda na tanganing magkaigwa nin kadakul na mga parakontra) asin sinda nagin supersiyenteng makusog sa pakipaglaban sa mga tribu kan mga katawohan; asin sainda ining naggibo.\n13 Asin magin mabilison an saindang pagmartsa na ini dae puwedeng mapugulan hanggan sinda nakarayong gayo na dae puwedeng maabot kan mga katawohan. Asin kaya nagtapos an ika-treyntang taon asin kaya iyo ini an mga pangyayari kan mga katawohan ni Nephi.\n14 Asin ini nangyaring naglipas na sa ika-treynta asin enot na taon na sinda nagkabaranga sa mga tribu, an lambang tawo uyon sa saiyang pamilya, lahi asin mga amigo; daeng pagkukulang sinda mag-uruyon sa sarong kasundoan na sinda dae nanggad makigiyera sa saro kontra sa iba; pero sinda dae nagkasararo uyon sa saindang mga ley, asin sa saindang manera nin panggogobyerno, nin huli ta an mga ini pinag-establisa na uyon sa kaisipan kan saindang mga namamayo asin kan saindang mga lider. Pero sinda nag-establisa nin grabe ka-estriktong mga ley na an sarong tribu dae nanggad makikiaram kontra sa saro, na tangani baya na sa kamugtakang ini sinda nagkaigwa nin katuninongan sa kadagaan; daeng pagkukulang, an saindang mga puso nagtaralikod gikan sa Kagurangnan nindang Diyos, asin saindang pinaggagapo an mga propeta asin saindang pinagpapaluwas sinda gikan sa pangon ninda.\n15 Asin ini nangyaring naglipas na si Nephi--- pagkatapos na siya pinagbisita kan mga anghel asin man kan tingog nin Kagurangnan, kun kaya kan makahiling nin mga anghel, asin bilang nakahiling na testigo, asin nagkaigwa nin kapangyarihan na pinagtao sa saiya na tanganing saiyang maaraman an manungod sa ministeryo ni Cristo, asin man bilang nakahiling na testigo sa saindang madaleon na pagtalikod gikan sa pagkamatanos pasiring sa saindang pagkamarurumpot asin mga karigsokan;\n16 Kun kaya, bilang nagmumundo para sa katagasan kan saindang mga puso asin kabulagan kan saindang mga kaisipan--- naglakaw pasiring sa mga pangon ninda sa taon man sanang idto, asin nagpoon sa pagpapatotoo, sa bilog na boot, nin pagsosolsol asin kapatawaran kan mga kasalan sa paagi kan pagtubod sa Kagurangnan na JesuCristo.\n17 Asin siya nagministeryo nin kadakul na mga bagay sa sainda, asin an gabos kan mga ini dae maisusurat asin an sarong parte ninda dae makaigo, kun kaya sinda dae maisurat sa lirong ini. Asin si Nephi nagministeryo na may kapangyarihan asin may dakulang autoridad.\n18 Asin ini nangyaring naglipas na sinda nagka-aranggot saiya, magin nin huli ta siya igwa nin mas dakulang kapangyarihan kesa sainda, nin huli ta ini bakong posible na puwede nindang mapahimutikan an saiyang mga tataramon, nin huli ta grabeng gayo an saiyang pagtubod sa Kagurangnan na si JesuCristo na tangani baya an mga anghel iyo an nagministeryo sa saiya aro-aldaw.\n19 Asin sa pangaran ni Jesus siya nakapagpahale nin mga diyablo asin maaating mga espiritu, asin magin an saiyang tugang na lalake binuhay niya gikan sa pagkagadan, pagkatapos na siya pinaggarapo asin nagsapo nin kagadanan sa paagi kan mga tawo.\n20 Asin an mga katawohan saksi kaini, asin nagpatotoo kaini, asin nagka-aranggot saiya nin huli sa saiyang kapangyarihan; asin siya nakagibo man nin kadakul-dakul na gayong mga milagro, sa paghilingon kan mga katawohan, sa pangaran ni Jesus.\n21 Asin ini nangyaring naglipas na an ika-treynta asin sarong taon naglipas na, asin nagkaigwa nin kadikiton na nagkabarag-o para sa Kagurangnan; pero habang kadakul an nagkabarag-o na tunay na nagsasabi sa mga katawohan na sinda nagkabirisita sa paagi nin kapangyarihan asin Espiritu nin Diyos, na yaon ki JesuCristo, na iyo an saindang pinagtutubod.\n22 Asin habang kadakul na mga diyablo an saindang pinagparuluwas gikan sa sainda, asin nagkararahay kan saindang mga kahelangan asin kan saindang mga kamatean, na iyo an tunay na nagpapahiling sa mga katawohan na sinda piangparahay sa paagi kan Espiritu nin Diyos, asin nagkaburulong; asin sinda padagos na nagpahiriling nin mga senyales man asin naggibo nin iba pang mga milagro sa pangon nin mga katawohan.\n23 Kaya naglipas an ika-treynta asin duwang taon man. Asin si Nephi nagngangayo-ngayo sa mga katawohan sa pagpoon kan ika-treynta asin tulong taon; asin siya nagparabalangibog sa sainda nin pagsosolsol asin kapatawaran nin mga kasalan.\n24 Ngonian ako gustong gayo na magpapagiromdom man, na mayo nin siisay na pinagdara pasiring sa pagsosolsol na dae pinagbunyagan nin tubig.\n25 Kun kaya, nagkaigwa nin pinag-ordinahan si Nephi, mga kalalakehan sa saiyang ministeryo, na an gabos na magdudulok sa sainda dapat na mabunyagan nin tubig, asin ini bilang sarong testigo asins arong patotoo sa atubangan nin Diyos, asin sa mga katawohan, na sinda makapagsosolsol asin makapagresibe nin sarong kapatawaran kan saindang mga kasalan.\n26 Asin nagkaigwa nin kadakulon sa pagpoon kan tawong ini na nagkaburunyagan sa pagsosolsol; asin kaya an dagdag parte kan taon naglipas na.\n# posted by Unknown @ 5/10/2006 03:10:00 PM


Felix Plazo - Wikipedia\nSi Felix Plazo (1868 - 1928) sarong kabo sa Gwardya Sibil kan panahon nin Kastila. Siya naimbwelto sa pag-alsa laban sa mga mananakop na Kastila igdi sa Nueva Caceres (ngonyan ciudad nin Naga na). Kasaro niya si Elias Angeles sa pagplano kun pano matataraka' ninda an mga Kastila sa momentong nag'alsa sinda kairiba an kapwa mga gwardya sibil.\nSi Felix Plazo\nLadawan:Kwartel kan mga kawad Espanyol.jpg\nAn hitsura kan dating kwartel kan Gwardya Sibil c. 1890\nMemorial marker para ki Felix Plazo\nSinasabi ni Jacinto Ursua sa saiyang hayokong na obra (Halipot na Agi-agi kan Buhay ni Elias P. Angeles asin Felix Plazo, p. 21) na pignombrahan siyang gobernador kan Katanduanes kan mga Amerikano. Alagad garo daing katibayan ini ta kan panahon na idto an Katanduanes bako pang probinsya asin nasasakop pa kan probinsyang Albay. Nasuway sana ini asin nagin sarong independienteng probinsya kan taon 1945. An totoo nanggad susog sa rekord, an mga Amerikano pignombrahan siyang juez de paz kan Tigaon kan 1908.\n3 Pagtumang sa Kastila\n4 Pagtogdas kan probisyonal na gobyerno\n5 Pagsakop kan mga nagsakyadang Amerikano\n6 Kan matoninong na an Bicol\n7 Pag-onra ki Felix Plazo\n8 Basaha man\nSiya namundag sa Tigaon, Camarines Sur asin naagom niya iyo si Matea Boneo. An aki ninda saro-saro mansana, si Valentina. Nagadan siya kan 1928 huli sa sarong laygay na helang diyan sa barrio kan Moriones, Ocampo, Camarines Sur. Sinasabi ni Ursua na kan nagadan siya, ihinotad siya duman sa Tigaon, Camarines Sur asin piglamayan nin sampolong (10) aldaw. Kan ilinubong, gabos na gamit niya sa pagkabuhay militar i-iniba sa paglubong. Makangalas daa ta kan kinalot an saiyang lolobngan pakalihis limang taon ta kukuon an restos, dai pa lamang kalapaan, asin matagas pa ngani an kublit. Pinagmarhay na lang na isulit giraray an bangkay sa kinotkotan. Ini gabos isinaysay ni Gng. Soledad Offemaria, an mako-ina' ni Plazo.\nSinasabing nag-adal siya enot sa eskwela publika asin pagkatapos nag-apat na taon siyang adal sa Seminario Conciliar de Nueva Caceres. Kun anong kurso kinua dai pa malinaw. Alagad masabi husto an inadalan niya mala ta kinua siya kan Kapitan kan Gwardya Sibil na magin empleyado sa opisina komo sarong escribiente. Pagka pirang taon, ginibo siyang Kabo sa Gwardya Sibil. Nagin man siya ngani na alcaide (warden) kan preso.\nPagtumang sa KastilaLiwaton\nKan 18 kan Septyembre 1898, siyang gayo an kasurog ni Elias Angeles sa pagsonson asin pag'agyat sa mga kairibang Gwardya Sibil na magtumang asin lumaban na sa Kastila. Ini nangyari orog na ta sobra nang kahandalan kan mga Gwardya Sibil huli ta nahiling ninda kun pano ginaradan si mga Pilipinong Gwardya Sibil sa Daet, asin duman nakadamay pa an ginatos na Pilipino.\nSi mga lideres kan mga Katipunero, na nagka lima idto, an pinurugotan duman mismo sa harong kan negosyanteng Kastilang si Florencio Arana, kun saen duman nag-ili si mga Kastila kan linusob an Daet kan grupo ni Ildefonso Moreno na mayong ibang darang armas kundi anas sana mga sundang.\nNangyari an paglusob kan Marso, 1898 asin huli ta dakulon si naglusob, nagtiripon an mga Kastila sa harong ni Arana. Si Ildefonso Moreno nataon yaon man duman sa harong ta bayaw niyang gayo si F. Arana, asin huna niya, ta enot nang kinaulay na hilom, nakasabot na an 15 Gwardya Sibil na Pilipino na makampi saiya sa kritikal na momento na nagdangadang na an mga kag-lusob.\nAlagad, dai nangyari an siring huli ta tarakot man ta nagbabantay man sa likod ninda an mga armadong Kastila. Nagduwang aldaw pa kaidto uminabot na logod an boque de vapor na Serantes lunad an grupong Gwardya Sibil haleng Nueva Caceres. Iyo ini an namamayohan ni Kap. Francisco Andrew asin bakong harayo na kaiba igdi sa grupo sinda Angeles asin Plazo. Gabos-gabos 25 sinda. Dai naka-asba an mga Katipunero ta mas superior an darang armas kan mga Gwardya Sibil. Mala an nangyari, nasodo sinda, nagkadarakop an dakul asin ginaradan. Si Moreno asin apat kan mga lideres niya, pinurogotan.\nIyo ini an makagiram-giram na nasaksihan kan mga Gwardya Sibil na sobol haleng Caceres duman sa Daet, mala ta pagpule, sinda riworok nang maray an isip.\nSiring man an mga Kastila naggagayak nang magharale sa Nueva Cacxeres ta tarakot na. An ribok sa Daet asin an makahandal na bareta na nagdadangadang na an hokbo ni Hen. Vicente Lukban haleng Tayabas nagtolod na sainda na magdakit sa Iloilo, na iyo an pigplano kan mga Kastila na gibohon bagong kabesera kun mahulog an Manila sa kamot kan mga Amerikano ta kan taon na idto, nagdeklara nang giyera an mga Amerikano sa Espanya.\nAlagad, sa paggayak ninda, naisip na bawian hamo (armas) an mga Pilipinong Gwardya Sibil sa takot na ini makaisip pang mag-alsa. Naglakop na logod an huringhuding sa Nueva Caceres na sinda gagaradanon kan mga Kastila o ihuhulog sa dagat sa pag-iba ninda pa-Iloilo. Sa Angeles asin Plazo iyo na an nagplano kun ano an gigibohon basta may oportunidad na patas an sitwasyon ta naisip ninda delikado na an saindang kamugtakan.\nMapiyesta kaidto kan binawean mga riple sinda, alagad, ibinalik kan otoridad ta dakulon nang tawo nagroroso' igdi sa Caceres huli ta piyestang gayong Penafrancia. Naisip ibalik an mga armas sa Gwardya Sibil. Duman an mga Kastila napasalang gayo. Sabi ngani kaiyan sa osipon ni Ursua, " Marhay an pag-ingat na halean hamo an kaiwal, sarong kamangmangan kon ibalik oli."\nMomentong ibinalik an mga armas sainda, an Gwardya Sibil, kan bangging 18 Septyembre, 1898 nagbongkaras na, binadil si Kapitan Francisco Andrew kadamay an agom asin an duwang aking babae.. Tapos an nagdaralagan na maagap kuta na apat na boluntaryong Kastila, sainda man binaradil asin duwa lang nakaligtas. Pinaluwas ninda an mga preso asin inarmasan. Sunod sunod na an pan-atake ninda sa mga estasyon kan mga armadong kastila arog kan sa Tabuco.\nHuli sa pwersa ninda, nagdurulag an mga Kastila asin nag-ili sa kumbento kan simbahan nin San Francisco. Duman natipon an mga Kastilang maykatongdan, mga opisyales asin mga pamilya ninda. Mala ta labing apat na gatos sinda, walong polo an mga lalaki kaini.\nPagkaaga kaidto petsa 19 kan Septyembre, nalilikosan na kan mga rebelde an mga Kastila sa kumbento, dai makaluwas. Nag-ngata' pa kutang lumaban alagad dinaguso sinda, pira naman an natigpo' sainda kan mga rebelde. Sa pakahiling ni Gob. Vicente Zaidin na dakul sana an magagadan, asin mayo man lamang gilagila na may makaka'ayuda sainda, nagdesisyon nang sumuko.\nPagtogdas kan probisyonal na gobyernoLiwaton\nMonumento ki Felix Plazo sa Tigaon\nPinagmarhay na Elias Angeles na itindog an bagong gobyerno probinsyal. Ini an mga opisyales na napili\nSi Faustino Sta. Ana an nagin Presidente kan Nueva Caceres asin si Marciano Mella an tesorero. Alagad, dai lang naghaloy an pagkapot ni Angeles kan gobyerno ta uminabot na si Hen. Vicente Lukban kan Nobyembre 1898 asin ginibo na sanang major sa Reserve, sarong bagay na ipigmundo kan mga taga-Naga ta imbes balosan nin toltol sa ginibo na pagpatalsik sa mga Kastila, arog pa logod kaiyan an trato.\nPagsakop kan mga nagsakyadang AmerikanoLiwaton\nNagpoon maglaog an mga Amerikano igdi sa Bicol duman sa Sola' kan Sorsogon kan Enero 20, 1900 asin kan Pebrero 20, sarong flotilla kan mga Amerikano luminaog man sa Sola' kan San Miguel asin sa tolong lugar kan Camarines sur, sa pampang kan Calabanga, Barcelonita asin Cabusao nagdoong an pwersa armada kan mga Amerikano, na iyo an brigada kan 407th Regiment na pinamayohan ni Hen. John Bates.\nMasabi pa, nasakop an Nueva Caceres asin bilog kan Camarines Sur asin huli ta si kadakulan kan mga soldados sa hokbo ni Lukban pinabalik sa Norte, nawalat sa mga taga-Camarines Sur an pagbilog nin pwersa sa paglaban sa mga Amerikano. Si Ludovico Arejola an naglapigot na gayo na makabilog nin siring na pwersa. Si Felixs Plazo yaon igdi luminaog asin nagbali. Siya sarong tenyente koronel igdi asin kaayon sa Brigada Arejola.\nKan matoninong na an BicolLiwaton\nSi Felix Plazo huli sa saiyang halangkaw na kakayahan asin adal ginibong juez de paz kan Tigaon, Camarines Sur kan mga Amerikano kan Enero 14, 1908. Sinanlean niya si Jose N. Clemente. \nKan taon 1920, si PLazo nagdalagan para alkalde kan Tigaon alagad nadaog siya kan saiyang kalaban na si Severo Cea. Nagadan si Plazo sa helang na tuberkolosis sa edad na 60 kan taon 1928..\nPag-onra ki Felix PlazoLiwaton\nAn syudad kan Naga, sa pagbisto sa saiyang naginibohan, pinagngaranan an bago kaidtong nahaman na tinampo pasiring sa LCC (Superland Mall kaidto, iba an may sadiri) diyan sa Sabang Interior, na dati simple sanang inapod na LIROMA, na kalye Felix Plazo na.\nAn munisipyo kan Tigaon man, sa pwwersa kan Akta Republika Nu. 6689, petsado Peb. 10, 1989, sinanglean an pangaran kan eskwelahan na Tigaon North Central Elementary School. Pigngaranan nang Felix Plazo Memorial Elementary School sa pagromdom kan saiyang kahamanan. Siring man, sarong monumento ni Plazo an itinindog kan mga taga-Tigaon sa natad kan eskwelahan na ini kan Hunyo 11, 1998 sa mapadangat na pagromdom saiya.\nAn arkong sementado palaog sa banwaan nin Tigaon na nagtatanda kan kasagkoran kaini pigngaranan man na "Felix Plazo Memorial Marker" sa maogmang pag'onra asin pagromdom saiya.\nAn Pagsuko kan mga Kastila sa mga Rebeldeng Gwardya Sibil\n↑ Retrato niya sinapi sa "Halipot na Agi-agi kan Buhay ni Elias Angeles asin Felix Plazo". Ursua, Jacinto. 1958. p. 20\n↑ p. 4. Halipot na Agi-agi kan Buhay ni Elias Angeles asin Felix Plazo. Sinurat ni Jacinto A. Ursua. Lungsod nin Naga. 1958 Cecilio Press. 24 pahina.\n↑ Journal of the Phil. Commission, vol. 1, no. 1,p. 287. Pinublikar kan Philippine Legislature. Bureau of Printing. Manila. 1908. Pagnombra ki Felix Plazo bilang Hokom.(University of Michigan Digital Library)\n↑ Susog sa osipon ni Atty. Gualberto Manlangit. Susog ki Manlagñit, si Severo Cea pa an nagastos sa palubong\n↑ Osipon ni Manlagñit.\nPagtogdas kan Felix Plazo Memorial Elementary School  Binuksan Nov. 13, 2008\nMonumento ki Felix Plazo \nAn retrato kan rogbâ nang Simbahan nin San Francisco sinapi sa magasin na An Bicolnon, Dec. 1960, p. 12.\nPinaghugot gikan sa "https://bcl.wikipedia.org/w/index.php?title=Felix_Plazo&oldid=203389"\nLast edited on 22 Marso 2021, at 06:27\nHuring pigliwat an pahinang ini kan 22 Marso 2021, alas 06:27.


An pamilya sa panahon nin pandemya | Magbikol Kita\nWednesday, October 20, 2021, 8:19pm\nPublished on Sunday, October 18, 2020, 8:55pm\nIbiniklad kan pandemyang ini an bulnerabilidad (vulnerability) kan pamilya bilang sarong institusyon, asin man an kaluyahan kan tawo mismo sa laog kan saiyang pamilya. Sa pisikal na lado mantang an pagsulot nin face mask asin face shield dangan kan physical distancing nagigibo sa luwas tanganing malikayan an pagkaulakit asin pagkuriyat kan CoViD19 virus, an mga panundon na ini dai naman maipapautob sa laog kan harong. Kaya kun naulakitan na an sarong myembro, an bilog na pamilya namemeligro naman na magkaurulakitan. Mayong pansagang sa virus sa laog kan harong kun sain magkasararo an mga myembro kan pamilya.\nAn bulnerabilidad kan pamilya bilang sarong institusyon ibinibiklad mismo kan labi sa tresyentos singkwentamil nang nagkahilang sa Pilipinas sa oras kan pagsurat ko kaining pyesa. An sistemang hinimo puon pa sana kan pagpuon kan mga lockdowns tanganing puhuon an virus dapat trinato na bilang sarong pagtao nin proteksyon sa pamilyang tiniripon sa kanya-kanyang mga harong na garo mga Israelita sa Ehiptong nagbantay magdamlag tanganing laktawan kan anghel nin kagadanan. Kundi malinaw na mas nag-urog na ngunyan an pag-alaman sa salud kun nuarin nakakaluwas na giraray an mga tawo sa saindang harong.\nDisgrasya an idinulot sa pamilya kan palyadong sistema. Ngunyan garo kanya-kanya na sana baga. Kaipuhan magluwas asin magtrabaho kan sisay man na nagbubuhay kan bilog na pamilya. Buwis buhay na mismo an pagluwas pa sana sa harong. Tanganing padagos na mabuhay kaipuhan atubangon an posibilidad na bako sana sya kundi pati na an bilog nyang pamilya an pwedeng magkacovid. An inaapod na kusog kan pamilya sa saindang pagkaburogkos iyo mismo an tinutugbok kan virus. An pisikal na pagkasararo iyo an kaluyahan kan pamilya sa pandemya.\nAlagad mayong isip asin buot an virus, natural sana man an hiro kaining magdukot asin magpadakol sa miski ki isay na hawak na pwede kaining irukan. Dai man nagpipili kun anong lahi, sekswalidad, relihiyon, o kun anong estado sa buhay igwa an tawo. Pero an kolektibong pagbuot asin kakayanan kan banwaan asin bilog na nasyon na kontrolon an pandemya sarong repleksyon kan klase nin banwaan asin mga pamayong inielihir mismo kan mga tawo tanganing mamayo sasainda. Sa ladong ini, huli ta gabos man na indibidwal napapabilang sa sarong pamilya, masasabing an pamilya mismo saro man sa makusog na pwersang naghuhurma kan banwaan na igwa kita ngunyan.\nAn pamilya, susog sa social theory kan kontemporanyong pilosopong si Axel Honneth (2014), iyo an saro sa mga institusyon nin katalingkasan sa personal na lado kan buhay panbanwaan kan tawo. An pakikipagkatuud asin pakikipag-ilusyon an duwa pa sa mga institusyon na ini. Kun tano ta inaapod ining institusyon nin katalingkasan ni Honneth iyo na huli sa mga personal na relasyon na nasambit, an tawo nagkakaigwa nin pambungad na pakamidbid sa sadiri o identidad bilang sarong indibidwal na kaayon sa banwaan. Napapalain an pamilya huli ta pumapatahaw an aki sa relasyon kan duwang taong nagkakaminuruotan asin an pagpatalubo kan aki mismo an pinaghihirasan nindang katungdan sa pagpapamilya. Nin huli ta an pakaladawan ni Honneth kan pamilya nakabase sa tubong karanasan asin kasaysayan kan mga taga sulnopan, mas liberal na an saiyang imahen kan pamilya. Pwede kayang kasal o dai, heterosekswal o bako an mga mag-aragom na nagbibilog nin pamilya. Igwa naman kan mga arog kaining klase nin pamilya sa sato alagad napapabilang sinda sa menorya, kadalasan nagsasapo pa nin diskriminasyon sa mga kahimanwa asin an makamundo ta bako sindang sakop kan proteksyon kan ley para sa mga mag-aragom huli ta nakadisensyo sana ini para sa lalaki asin babaying nagsaro. Alagad dai manenegaran an katotoohan na tinukoy ni Honneth miski sa mas nainot niya nang librong The Struggle for Recognition, na an pambungad na pakamidbid sa sadiring naghuhurma kan identidad kan tawo minagikan sa pagkamuut asin pag-ataman kan saiyang mga magurang.\nPero isinuhay ni Honneth an personal na relasyon sa duwa pang institusyon kan buhay panbanwaan kan tawo, an ekonomiya asin an pulitika. An ekonomiya iyo an institusyon na dapat kuta nagpapaurog kan katalingkasan kan lambang saro na maghinguwa sa materyal na aspeto kan buhay sa abot kan saiyang mga kakayahan, asin makinabang kan saiyang mga pinagpagalan. Kundi pinaghadian ini kan kapitalismo kun sain kwarta asin pagpatalubo nin kapital na an nagpadalagan kan merkado asin hanap-buhay kan tawo imbes nang sadiring pagbuot kan banwaan mismo. An identidad kan tawo sa lado nin ekonomiya dapat kutang pinapaurog sa pagrespeto asin pagmidbid kan pagkapantay-pantay kan tawo huli ta karapatan kan lambang saro na maghinguwa para sa mga materyal na pangangaipuhan kan buhay. An pulitika man iyo an lado kan buhay panbanwaan kan tawo kun sain nakakahiras an lambang myembro kan banwaan sa pagbilog nin desisyon para sa ikakarahay kan kagabsan. Kaipuhan digdi an pagmidbid sa mga manlain-lain na grupong nagkukumpwesto kan banwaan asin nasyon asin an pagrumpag kan mga estruktura o pwersang nagdudulot nin dahas asin nag-uulang sa pakikisumaro asin partisipasyon kan lambang saro urog na kan mga kasaridatan asin nasa laylayan. An pagmidbid kayang ini iyo mismo an dalan tanganing maibiklad kun ano mananggad baya an totoong pangangaipuhan kan mga tawo, an mga manlain-lain na problemang kinakaatubang ninda, asin an mga posibleng solusyon na pwedeng sinda mismo an urog na nakakasabot.\nAn matawan an lambang namamanwaan nin pagmidbid dangan espasyong makisumaro sa mga lado nin personal na buhay, ekonomiya asin pulitika nagbubunga, susog ki Honneth, nin tunay na demokratiko asin etikal na buhay pamamanwaan. An problema ta sa satuyang banwaan garo igwang pananakop kan personal na lado kan buhay panbanwaan urog na kan pamilya sa duwang lado kun sain nakukumpromiso an pagkapantay-pantay asin pagmidbid kan pagkanimalain-lain sa banwaan. Tumbok ni Lukas Kaelin (2012) an kamugtakan kan banwaan nyatong igwang makusog na pamilya alagad maluyang Estado (Strong Family, Weak State).\nMalinaw na dai ko itinutulod an abolisyon kan pamilya. Inaawanan ta sana an mga muhon kan satong buhay pamamanwaan tanganing mahiling nyato an mga lado kaining igwa man nin kanya-kanyang sakop. Pwedeng sabihon na iba man an dinamiko kan buhay kan satong banwaan kaya dai angay o aplikable sato an pilosopiya nin banwaan na ibiniklad ko. Kun tano ta nagdadanay an nepotismo sa satong banwaan pwedeng dulot kan kinatudan nang kolektibong pananaw kan mga tawo. Alagad sarong katutuuhan an kaipuhan nyatong atubangon na sa hiling ko urog na mas pinatanaw ngunyan sa panahon nin pandemya. An pamilya mismo an nagsasapo ngunyan kan kakulangan nin mga maninigong sistemang pan-ekonomiya asin pampulitikal huli ta an mga piniling magin representante kan mga tawo sa gubyerno asin mga namamayo dai nag-agi sa pagsara susog sa mga kakayahan na tugma kan saindang katungdan. An kadaklan na yaon sa pwesto iyo an mga gurangan nang apelyido o kun dai man si mga nakasakat sa hagdan gamit an makinarya kan kabantugan, impluwensya asin kwarta dara an nangungurog na kamawutan na magdarang onra sa saindang pamilya. Dangan masuporta man an mga manlain-lain na pamilya base sa maguguno tulos nindang biyaya na kun bakong para sa dawa halipot sanang panahon, panhaluyan lugod na banepisyo kan saindang sadiri sanang pamilya.\nKun mayong pansarag sa virus an hawak sa laog kan harong, masakiton man na sagangon an kinatudan nang pag-iisip na natural sanang naguguno sa pamilya. Alagad igwang iniatang an pandemyang ini sa pamilya na sa hiling ko iyo an pwedeng magin dalan mismo sa pagbabago kan pamilya asin kan banwaan mismo ngunyan na panahon. Ibibiklad ko ini sa masunod.


Kasalan an magsugal? Ano an sinasabi kan Biblia manongod sa pagsugal?\nHapot: Kasalan an magsugal? Ano an sinasabi kan Biblia manongod sa pagsugal?\nSimbag: An Biblia dai derektang kinondenar an pagsugal, pagpusta, o an pagtaya sa mga kawat na pwedeng manggana nin kwarta. Alagad an Biblia nagsasabi na dai kita mamoot sa pirak (1 Timoteo 6:10; Hebreo 13:5). An Biblia nagpapagirumdom man na magrayo kita sa mga pagpurbar na makakua nin pirak sa madaling paagi (Mga Talinhaga 13:11; 23:5; Parahulit 5:10). An pagsugal naka sentro sa pagkamoot sa pirak asin sa pagpurbar na makakua nin pirak sa madali sanang paagi.\nAno an sala sa pagsugal? An pagsugal dipisil na isyu ta kun ini ginigibo sanang libangan, paminsan-minsan, ini pagsayang nin pirak, alagad dai nangangahulugan na ini maraot. An tawo nagsasayang nin pirak sa gabos na klase nin mga aktibidad sa buhay. An pagsugal mayong pinagkaiba sa pagsine, pagkakan nin mga dai kinakaipuhan na mamahalon na pagkakan, o pagbakal nin mga gamit na dai man nin pakinabang. Sa kaparehong paagi, an katotoohan na an pirak na nasayang sa ibang bagay dai pwedeng magin rason na an pagsugal bakong maraot. An pirak dai dapat na sinasayang. An mga sobrang pirak dapat tinitipon tanganing magamit sa umaaboton na panahon, itabang sa iba na nangangaipo o kaya itao sa trabaho kan Kagurangnan, bakong ipansugal sana.\nMantang an tataramon na pagsugal dai sinambit sa Biblia, pero sinambit an “swerte” o “kapaladan.” Sarong halimbawa an pagburunutan na ginamit sa libro kan Levitico tanganing magpili nin hayop na pansakripisyo (kanding). Ginamit man ni Josue an pagburunutan tanganing madeterminar kun arin na parte kan daga an itatao sa mga tribo. Siring man, ginamit ni Nehemias an pagburunutan tanganing madeterminar kun siisay an pwedeng magistar sa laog kan kuta kan Jerusalem. An mga apostol nagburunutan tanganing maaraman kun siisay an mabalyo ki Hudas. Sinasabi sa Mga Talinhaga 16:33, “An kapaladan hinuhulog sa ginhawa: tara ki Jehova an saiyang hatol.”\nAno man an sinasabi kan Biblia manongod sa mga pasugala asin mga pagtaya? Ginagamit kan pasugalan an gabos na estratehiya tanganing tentaran an mga parasugal na magtaya nin dakol na kwarta. Sinda nagtatao nin libreng mga inumon na alak na nakakaburat, na nagreresulta nin kaluyahan kan isip nin tawo tanganing dai na sinda makagibo nin marhay na desisyon. An gabos na bagay sa mga pasugalan hinaman tanganing makua an kwarta kan mga tawo na dai nin anoman na kabalyo maliban sa mga daing kamugtakan na kaogmahan. An mga kawat nin pagtaya (arog kan lotto), ginagamit an edukasyon o iba pang programa na makakatabang sa mga tawo. Alagad, pinapahiling sa mga pagaadal na an mga parataya sa sugal iyo an mga tios na tawo na nasasakitan pang magbakal nin tiket na saindang tatayaan. An kagustuhan na magin madali an pagyaman dakolaon na tentasyon asin masakit na pugulan para duman sa mga desperado na sa buhay. Saditon an tsansa na manggana, na nagreresulta na maraot an buhay kan mga tawong parataya sa sugal.\nNakakatao nin kaogmahan sa Dios an benepisyo na pinaggagamitan kan kwarta na hali sa pagsugal? Dakol na tawo an nagtataya sa lotto tanganing makatabang sa mga tawo na naghahagad nin tabang sa organisasyon kaini. Pwedeng magayon an arog kaining motibo, alagad an katotoohan iyo na kakadiit an nagiisip nin karahayan pag nanggagana sinda ssa saindang tinayaan. An pagaadal nagpapahiling na dakol sa mga nanggarana sa mga pagtaya sa sugal yaon sa mas malalang asin masakit na sitwasyon pakalipas nin pirang taon na sinda manggana kumpara kan sinda dai pa nanggagana. Kadiit, kun igwa man, an nagtatao kan saindang napangganahan para sa karahayan asin pagtabang sa iba. Dapat tang maaraman na dai kaipuhan kan Dios an satuyang kwarta tanganing pondohan ta an saiyang mission digdi sa kinaban. Sinasabi sa libro kan Mga Talinhaga 13:11 na, “Magiina an mga kayamanan na dai nin haros: tara magpapadakol an nagtitipon kan saiyang kamot.” An Dios makapangyarihan sa gabos asin iyo an matao kan pangangaipo kan simbahan sa paagi nin honestong paagi. Ano natatawan daw nin kamurawayan an Dios kun siya tatawanan nin kwarta na hali sa droga o kwartang hinabonan sa banko? Dai lamang. Pareho man kaiyan, habo an Dios asin dai niya kaipuhan an kwartang hinabonan sa mga tios asin pobre huli sa tentasyon na magkayaman.\nSinasabi sa 1 Timoteo 6:10 na, “Huli ta an pagkamoot sa pirak iyo an gamot nin manlaenlaen na karatan: na sa pagabot kaiyan an nagkapira nagkaralagalag sa pagtubod, asin nagpalagbas sa sainda man sana nin balakid na kamondoan.” Dinideklara sa Hebreo 13:5 na, “Dai kamo magkaigwa kan pagkamoot sa pirak; manigoan na kamo kan mga bagay na nasa saindo: huli ta siya man sana nagsabi, sa ano man na paagi dai ako mapasudya saimo, dai taka man sa anoman na paagi pababayaan.” An Mateo 6:24 nagpoproklamar na, “Dai nin siisay man na makakapaglingkod sa duwang kagurangnan: huli ta siya maoongis sa saro, asin mamomoot sa ikaduwa, o madayopot sa saro asin masikwal sa ikaduwa. Dai kamo makakapaglingkod sa Dios asin sa kayamanan.”


September | 2009 | Inggit.ero\nAn Metro Manila sa laog sana nin 24 horas nagin sarong dakulang danaw por medyo sa makosog na hugrak ni Ondoy. Makahirak asin makatakot an arog kaining senaryo, sararo kitang kadaklan sa pagtabang sa mga tugang tang nadanyaran. Ini an magayon satong mga Pinoy, an bayanihan maski ngani an iba sato kaepuhan man nin tabang pero iba an sitwasyon kan Manila. Sana man lamang may leksyon kitang makua digdi. Siring man an pag-uyon kan kadaklan na saro sana ini sa epekto kan climate change. Su 455 mm rainfall dinaog an 250 mm ni Hurricane Katrina na nagdarang destroso sa New Orleans. An baha na lalong pinalala kan saradit, defectivo, baradong drain system dagdagan pa nin padagos tang pag-appreciar kan mga produktong non-biodegradable lalong-lalo ining mga gibo sa plastic na yaon sa irarom asin estero kan ciudad. Iyo na ini an poon kan satong katapusan, an ibang eksperto nagsasabi na lampas na kita sa point of no return … pag dae kita seryosong magin carbon neutral, sa pagraot kan kinaban dae na kita mag-ngalas pag an sunod na henerasyon i-iba sa listahan kan mga endangered species.\nBako man gayud deficil analisaron, hilingon ta an nanyayari sa enterong kinaban, dakul nin freak weather phenomenon pero dae kita intresante ta dae man kita direktang apektado. Kun igwa man, kulang ang aksyon asin mayo nin manyayari kun nag-ka-ka-pira sanang indibidwal, grupo, o nasyon an naghihiro. Adik na kitang marhay asin sobra an sandig sa modernong conbiniencia asin teknolohiya ta kun pe-pwede itao na sana gabos. An pagka-paslo kan mga kompanyang mag-delihensya na mayo nin konsiderasyon sa ati na dara kaini. Kun an Thailand nagka-tsunami, an Maldives palubog na man, an Pilipinas dae harayo na maka-eksperyensya giraray nin siring na delubyo (iyo ini an terminong ginamit kan mga broadcaster ki Ondoy). Dakul pang siring an manyayari asin maka-ka-hampang ta. Sa kada butwa kaini an satong estado dae preparado, an magigin aksyon na sana ninda tabangan an buhay na kaya na sanang isalvar.\nSa kinaban an mayor kan tawo intresado sa pag-salvar sa sadiri nindang species. An magin endangered yaon sana sa imahenasyon ta, makatakot ini pero marhay an epekto sa kinaban ta mayo na an mga para-ati asin para-raot. An abilidad (daa) kan tawong magbago, maggibo nin tama asin seryosong desisyon kun siya yaon na sa precipice.\nMaorag man ini si Kabayan Noli, arog kaiyan an dapat sa mga politico ta, diretsahan dapat bakong pa-pogi sana. Kun kina-kaepuhan porok-pokon an mga payo kan mga torog niatong kahimanwa dapat na gayud ipa-orog. Napasupog man kaya su tao, nagkosog boot na man-lamuda; dae na gayud ini magdalagan sa 2010. Minsan kaya an mga pobre niatong mga tugang ginigibo na pan-sagang an saindang estado sa buhay asin mga inggrato kung mapu-pwede itao na sainda gabos nin libre! Hilinga ta napikon si Kabayan, para daa kaya sa P250 bulanan na amortization dae pa ninda ma-badyetan asin magbayad nin toltol! Porbare baya na inspeksyonon an laog kan harong kaini ta baad kumpleto an appliances. An mga politico dapat dae mag-para-patood; suanoy nang sistema ining dole-out kan an kinaban mayaman pa, an tawo diit pa sana. An mga trapo ta na sana an nagyaraman ta sige tang paggamit, kita na kadekli kan nasyon haen ngonian? Dapat ma-edukar kitang mga pobre, taan ni magka-ka-nigong penalidad an para-pasaway; insentibo man sa mga marhay an palakaw kan saindang mga familia (edukasyon asin family planning) asin an mahihigos. Nagkolog si boot kan satong mga sensitibong pobre kan apodon sindang mga hugakon… totoo man gayud (pero dae gabos). An iba kaya diyan o-orag sanang magpara-tuwad asin kiang-kiang pero mayo mayong plano sa mga igin ninda. Kun sinda paralimos an paghuna ninda an magigin aki ninda makilimos man. Dapat palan may grupong para-latik sana an gibuhon kada mabisita ining satong politico tanganing magluwas an talagang nasa boot ninda.\nKan uminaging Setyembre 17 (Huwebes), sa ika-duwang bes naka-tontong guiraray ako sa eksklusibong Rizal Hall kan Malakanyan para sa 2009 Presidential Lingkod Bayan Awards, an grupo kaya kan Naga PSEP kaibahan sa sampulong napili ngonian na taon, an enot kong pakalaog kan 2004 Galing Pook Awards na kun saen kaibahan man su i-Governance Program kan ciudad sa sampulong outstanding programs kan nasyon. Bawal an camera sa laog asin an cellphone na may camera ta lalagan nin tahob, igwang PSG sa kada kanto. Sa duwang beses na ini pirming mayo si PGMA ta kan enot si Kabayan asin an huri ES Edgardo Ermita na sana an nag-abot kay presidential plaque asin indibidwal medallion. Si PGMA kaya luminayog na pasiring Europa. An huring-huding haloy daa kayang pinirmahan kan presidente su mga nanggarana, luminuwas lang ini 5 aldaw bago kan awarding ceremony, play safe an palacio, may eksperinsya na duman sa kontrobesya kan National Artists Award. Su disenyo kan medallion magayon “Maltese Cross” ginibo kan Bangko Sentral ta, dae ko na lang aram kun pwedeng isanra.\nMay tolong taon naman akong nag-ko-ko-ordinar kan tabulation kan Miss Bicolandia poon kan nagpa-tuyatuy si Bossing Dune para magin IT professional sa Singapore. Bako sa habo kong magtabang kundi dae kaepuhan su sakuyang servicio. Kan siya nag-desidir magin OFW ako an na-ereder kan obligacion asin su mga nag-araging tolong taon an guminiranang kandidata bako na purong Bikolana arog ninda 2006 Yuzilyn Shimizu (Hapones), 2007 Tabetha Jo Frick (Amerikano), asin 2008 Melody Gersbach (Aleman). Sa mga kandidata ngonian na 2009 igwa nin sarong makosog na amay pa sana paborito nang maggana, si Melecia Chapman (African American) an saiyang kolor morenang-morena asin pwedeng pan-representar kan Bikolandia sa national pageant na puedeng mag-uli kan korona. Igwa siya nin duwang karibal na magabat asin nagpahiling man nin abilidad kan pre-judging, an presenteng Miss Iriga(ng) si Dianne Necio asin an simple asing smarteng Daragueñang si Patrixia Santos (ritrato sa itaas, an inggiterong goon sa likod). An sabi ko ngani sa kaebahan ko toss coin na sana an laban kan tolo ta maski siisay pwedeng manggana. Dae man ako napasala ta sa tolo si Patrixia Santos an puminuli kan korona sa Miss Bicolandia 2009.


Home / Camarines Sur / News / Cong. Dato, dae nagngalas kan desisyon kan Ombudsman sa pagbasura kan reklamo contra saiya\nCong. Dato, dae nagngalas kan desisyon kan Ombudsman sa pagbasura kan reklamo contra saiya\nBicol Standard Tuesday, April 29, 2014 Camarines Sur, News\nCAMARINES SUR—Dae man lamang nasurpresa si Congressman Diosdado “Dato” Arroyo kan segundo distrito kan Camarines Sur sa naging desisyon kan Ombudsman na ibasura an reklamo sa saiya asin sa saiyang ina na si Pampanga Representative Gloria Macapagal- Arroyo.\nAn mag-inang Arroyo ipigreklamo sa Ombudsman sa suboot pag lapas sa Anti-Graft and Corrupt Practices Act. Igwa pa sindang reklamong plunder.\nAn keha nagguikan sa itinagamang fundo kan gobierno sa paghaman nin dam sa distrito ni Congressman Dato Arroyo, na linalaoman kuta kan National Irrigation Administration (NIA) na mataong benefisyo sa dae makulang sa 4,000 na hectaryas nin daga na mayong toltol na patubig.\nAfuera kaini, saro pang dakulang proyekto sa distrito kan Camarinew Sur, iyo an paghaman nin tinampo na tinagamahan nin fundo kan gobierno nasyonal. An proyekto iyo an pagbugtak nin inaapod na “sky bridges,” na mapalipot kan byahe hale sa Libmanan pasiring sa Ciudad nin Naga.\nMientrastanto, sa exclusibong entrevista kan BICOL STANDARD, sinabi kan deputado kan segundo distrito an minasunod na pahayag:\n“Nagpapasalamat ako sa Mahal na Dios na ibinasura na an caso. Patunay lang po an desisyon na iyan na mayong kamugtakan asin mayong katotohanan an kaso. Pamumulitika asin desperasyon sana an rason kan nasa likod kaiyan. Masuripot talaga an Kagurangnan. Dai man kita naghadit, sige lang an trabaho asin koordinasyon sa mga national agencies para sa mga patrabaho asin programa na mapapakinabangan kan mga taga distrito,” sabi niya.\nSa suhay na entrevista sa nagkapirang residentes kan segundo distrito, saindang sinabi na maski sinda dae man lamang nag-ngalas kan pagbasura kan reklamo.\nAn mga oficiales mismo kan Libmanan sa pamamayo ni dating Alkalde Ompong Jimenez kabale sa mga naghagad nin ayuda ki Cong. Arroyo na matawan prioridad an nasambit na mga proyekto. Ini huli ta importante an mga nasambit na proyekto sa pagbuhay kan mga pobreng residentes ninda, sabi pa sa report.\nSa parte kan mga ordinasyong residentes kan Libmanan, pinaghihinayangan ninda an pag cancelar kan nasambit na proyekto sa dam, huli ta linalaoman na madara kuta ini nin grabeng tabang sa mga paratanom.\nNagluluwas sa mga nagunong report kan BICOL STANDARD na an sinasahotan na nasa likod kan pag- olang kan proyekto iyo si dating gobernador Luis Raymund “LRay” F. Villafuerte Jr. na naging karibal ni Cong. Arroyo sa pulitika.\nSuboot, an mga ginamit sa pagplantiar kan reklamo, mga nagsasaginsagin na mga paraoma asin mga dayupot na amigo kan dating gobernador na si LRay Villafuerte, dugang pa sa bareta.—BICOLSTANDARD.COM\nIN CASE YOU MISSED IT: Ombudsman junks Dato plunder raps\nCong. Dato, dae nagngalas kan desisyon kan Ombudsman sa pagbasura kan reklamo contra saiya Reviewed by Bicol Standard on Tuesday, April 29, 2014 Rating: 5


Bako man daw po kalabisan an ginigibo kan mga debotos ni Jesus Nazareno?\nBakong madali ipaliwanag an mga gibo kan mga deboto. Asin sa paghiling kan iba, garo bakong susog sa rason. Alagad an pagdebosyon gikan man sa maludok na pagtubod asin pagsarig kan mga debotos. Asin ta ini hali sa puso kan mga nagpapanata. Puedeng dai tulos masabotan kan isip an mga ginigibo, alagad bako man ini necesariamenteng falta rason.\nDakul man sa mga ini, nagdedebosyon huli kan saindang personal na eksperiensya. Bakong facil ipaliwanag an kadakul-dakul na mga tawo na nagsongko ki Jesus Nazareno. Alagad bako man facil ipasipara an debosyon o sabihon tulos na ini sala. An arog kaining mga debosyon iyo man an pagpahayag kan nagtutubod kan saiyang pagsarig sa Dios, sa Kagurangnan.\nAn hararom na pagsarig regalo nin Dios. Ata ngani huli man kaini naaatubang niato an dakul na kasakitan, hamon asin mga pagbalo. An sakuyang pagpakahulugan kan debosyon, dai lubos makakapaliwanag kan mga gawe nin pagdebosyon. Alagad totoo man na puedeng magka-igua nin kalabisan. Iyo man ini an hinihingowa kan Simbahan -na magiyahan an mga paratubod.\nDagdag pa kaini, an inaapod niatong ‘popular devotions’ iyo man an paagi kan pagpreserbar kan pagsarig asin pagtubod kan mga tawo. Pamibi asin mawot niato, pirmi, na an satong pagdebosyon, an satong pagkamoot sa Dios, magdara man sa pagbabago nin buhay, pagmangno asin paglingkod sa kapwa; pag-ataman kan kapalibotan asin orog pang pagkamoot sa Dios. Minapasalamat kita sa Kagurangnan Jesus sa padagos sa pagpasan sa sato.


Nagtutubod an Arts Culture and Tourism Office (ACTO) kan City Hall na ciertong apektado an mga turista asin devotos na planong magsungko sa Ciudad nin Naga nganing mag-atendir sa dakulang kapiestahan ni Nuestra Señora de Peñafrancia sa Septiembre ngonian na taon.\nNgonian na 2020 huli kan pandemia sa dating record kan ACTO na 1.5 milyon na tourist arrival sa ciudad alagad nagbagsak ini sa 400,000 nalang o nagbaba nin 75 por ciento.\nSagcod na dai pang confianza an mga tawo na mag-viaje, natatakot pa an mga turista asin devotos ni Ina mantang dai pa nahahale an problema sa krisis sa salud huli kan mayo pang nadidiscobreng bakuna laban sa coronavirus disease (Covid-19).\nIni an mga pahayag ni Alec Francis Santos, jefe kan ACTO sa entrevista kan Bicol Mail mantang pig-aadalan pa kan Archidiocesis nin Caceres asin kan City Hall an mga pagbabago sa mga actividades kan Festividad ni Ina orog na an pagpasunod kan ‘‘social distancing’’ na mandato sa guidelines kan Inter-Agency Task Force (IATF).\nSinabi pa dai aram kan mga tawo sa pag-viaje kun mag-implementar naman nin pag-lockdown puedeng ma-stranded an mga bisita kan ciudad.\nSagcod na mayo pang kasegurohan an peligro sa salud padagos na magduduwa-duwa an mga ribo-ribong devotos asin dai maglaom na milyon an mga masungko arog kan nakaaging mga taon, sabi pa ni Santos.\nAn simbahan nakatalaan pang magpinalisar kan saindang plano sa Peñafrancia fiesta sa ipapaapod na urulay ni Obispo Rolando Tria Tirona kan Arzobispo kan Caceres. (dpa)


An pinaka-enot na pakulo ni Luis Robredo Villafuerte Sr bilang OIC-Governor kan 1986 paka EDSA Revolution iyo an Kaogma Festival. Naka-istar pa siya kadto sa sa saiyang residencia sa barangay Balata, ciudad nin Naga.\nAn centro kan celebrasyon sa Plaza Rizal na kadto sakop pa kan Provincia nin Camarines Sur.\nSi depuntong Bokal Toyong Aguilar, saro sa mga alipores ni LRV, iyo an coordinator kan celebrasyon.\nAn mayor na toyo kan Kaogma Festival iyo an mapaogma an mga paraoma.\nAn mga paraoma hali sa 35ng banwaan kan Cam Sur, Naga asin Iriga City mina tiripon sa Plaza na pig-aapod man na Rizal Freedom Park. Apwera kan parada sa palibot kan ciudad may baraylihan pa sa palibot kan monumento ni Rizal. An mga exhibits mga produkto agrikultultural arog kan mga gulayon, mga prutas, mga sira, mga hayop asin iba pang mga produkto asin ataman kan mga paraoma.\nAn mga pighahalat kan publiko iyo an mina garana sa pa-contest arog kan pinaka-halabang talong, pinaka-dakulang kalabasa, pinaka-dakulang karpa, pinaka-dakulang talusug asin iba pa.\nAn Naga City kaya dating cavesera kan provincia nin Camarines Sur, pig-aapod Ciudad de Caceres iyo an centro kan Simbahan Katoliko sa enterong Kabikolan. Ini an regional center kan Bikol sagkod 1955 kan an Pili iyo na an naguin capital town. Pero an mga taga Camarines Sur, pinaka-dakulang provincia kan rehiyon sa Naga man gabos nagtitiripon haros aro-aldaw---- magsimba, mag-eskwela, mag-empkleyo, magsine, magkakan sa restawrant, asin magdara nin mga paninda sa mercado publiko kan Naga.\nKan panahon na idto poon kan maguin Charter City an Naga kan 1948 garo sararo sana an residentes kan Naga asin Camarines Sur.\nBistado an Naga sa enterong kinaban kan makolor asin maogmang celebrasyon kan Penafrancia Fiesta kada bulan na Setyembre. Naka-istar sa ciudad nin Naga an antigong imahen ni Nuestra Senora de Penafrancia, an “Ina” o Patrona kan Bikol.\nKan mag-abot an mga Kastila sa Bikol an Archdioce of Caceres dakulaon na marhay poon sa Samar sagkod sa boundary kan Nueva Segovia o Ilokandia. An Naga City o Ciudad de Caceres an ikatolong pinaka-gurangan na ciudad sa enterong Pilipinas, nagsusunod lang sa Manila asin Cebu.\nAn populasyon kan Naga mas dakula sa Legaspi City,an pig-aapod na regional center ngonyan. An populasyon kan Camarines Sur asin Camarines Norte, an kadagaan kan duwang provincia, haros kapareho lang o tibaad mas dakula pa sa pinagsararong provincia kan Albay, Sorsogon, Catanduanes asin Masbate.\nPero poon ngonyan na taon an Kaogma Festival poon Mayo 21-27 (Mayo 27 an foundation day o birthday kan Camarines Sur, non-working holiday sa Naga, Iriga asin Camarines Sur) dadarahon duman sa Ciudad nin Iriga sa Rinconada.\nKan 1992 kan magpoon bilang Gobernador si Luis LRay Villafuerte Jr hinali sa Naga an Kaogma asin dinara sa Pili, an Capital Town.\nAn celebrasyon sa laog kan capitol grounds, enot sa convention center sagrod sa CWC.\nNgonyan na taon sa ultimong turno ni Governor Miguel Luis Villafuerte 3rd nagdesisyon an joven na governador na darahon an Kaogma sa Iriga, an centro kan Tinagba.\nKun may politika o mayo an desisyon ni Migs Okay lang total an Rinconada parte pa man kan Cam Sur.\nKun an mga taga Naga kadto minaralakaw pasiring Capitolyo makadalan lang kan mga artista na imbitado ni LRay haling Manila ngonyan daa an mga taga Naga, taga Pili asin hali sa 35ng banwaan kan Camarines Sur libre an sasakyan pasiring sa City of Superstars.\nAramom tadaw kun arin an mas pinaka-maogma, sa Naga, sa Pili, o sa Iriga?